БУЮКЛАР СУҲБАТИДАН ЯРАЛГАН БУЮК АСАР\nСиз бу ердасиз: Бош сахифа / Ахборот хизмати / БУЮКЛАР СУҲБАТИДАН ЯРАЛГАН БУЮК АСАР\n“Чўққида қолган овчининг оҳи-зори” бу асар шундай асарки, унда шунчаки воқеалар берилмайди, балки ундаги воқеалар жонли, борича, самимий, оддий ижодкорларнинг ҳиссиётлари билан қоришиб, сингишиб ифода этилади. Унда ижодкорларнинг оддий гаплари ҳам оддий бўлмаслигини, оддийликларида ҳам катта буюкликлар борлигини билиш мумкин. Мазкур асар Мухтор Шохонов ва Чингиз Айтматовнинг суҳбатларидан пайдо бўлган. Улар бир-бирларининг ички дунёсини теран ҳис этиб турарди. Бу ҳақда Чингиз Айтматовнинг ўзидан ўтиб бирор нарса дейишга ожизман. Яхшиси буюк адибнинг ўзидан эшитинг-а, ёзувчи шундай дейди: “Биз ўзаро мулоқот қувончини ич-ичимиздан ҳис этиб турардик; олис болалик йилларимда овулимиз оқсоқоли ҳам худди шундай суҳбатларга ташна эди. Эҳтимол, буларни “магнитофон қаршисидаги сирлашув” ёки “оҳанрабо тасмасидан чиққан тасодифий китоб” деб номлаш мумкиндир. Суҳбатлар мобайнида ҳис-ҳаяжонга берилиб кетган пайтларимиз ҳам бор. Шундоқ бўлса-да, бемалол суҳбат қуриб ўтирган пайтимиз ногаҳон туғилиб қолган фикр-мулоҳазалар ва сўзларни асил ҳолида ўқувчига тақдим этишга қарор қилдик. Ҳаётимиз сўқмоқларида дуч келганимиз қувонч ва мусибатларни яшириб ўтирмадик. Булар тўғрисида фақатгина энг яқин кишиларимиз биларди, холос...\nБу асарни ўқиб англайсизки, икки ижодкор қалбининг худди тоза булоқ сингари ниҳоятда майин, оҳанрабо куйдай оққанини кўриш мумкин. Фикрлар шундай сингиб кетганки, Амударё билан Сирдарё Оролга қуйилиб, аралашиб кетгандек гўё. Чингиз Айтматов билан Мухтор Шохоновнинг самимий суҳбатларидан инсониятга чексиз ишонч ва меҳр-муҳаббат ярқирайди.Дунёда инсонга бориб тақаладиган чигал муаммолар беҳисоб. Уларга ҳамма дуч келади ва ўзича жавоб излайди, ўзича жавоб топади. Асарда абадият ва келажак, ўтмиш ҳақида билиб олиш мумкин. Муаллифлар нозик масалалар тўғрисида нозик фикр юритадилар ва китобхонни ҳам фикрлашга ундайди. Асарни ўқиб Чингиз Айтматов билан Мухтор Шохоновларнинг суҳбатида бевосита иштирок этаётгандай бўласиз, ички оламига сирдошликни ҳис этасиз.\nЧингиз Айтматов Ўзбекистон Президенти билан илк учрашув ҳақида қуйидагича эслайди: “Ўзбекистон ПрезидентиИслом Каримов билан илк бор 1990 йилда учрашганман. Ўш фожиалари сабаб учрашдик. Икки қардош халқ ўртасида кутилмаганда нифоқ пайдо бўлиши, қон тўкилишига мен бефарқ қараб тура олмадим...\nЎша куниёқ Чкалов номидаги аэродромдан бир гуруҳ ўртоқлар билан ҳарбий самолётда учиб кетдим. Тошкентга қўнишимиз биланоқ мен Ўзбекистон Ёзувчилар уюшмасининг раиси Одил Ёқубов билан телефонда боғландим. Биз учрашдик. Тайёрагоҳнинг ўзида шошилинч кенгаш ўтказдик. Вазият кундай равшан эди: икки қардош халқ бир-бирининг ёқасига ёпишиб туришарди.\nҚарама-қаршиликни қандай қилиб бартараф этиш мумкин? Кутилмаганда аланга олиб кетган низони қандай йўсинда тўхтатиб бўлади? Бизни ана шундай муаммолар қийнар эди. Ҳар бир соатда янги хабар етиб келарди, юракларимиз ўртаниб, амалий ҳаракатга шошилар эдик.\nМен бу асарни ўқиб яна бир нарсага амин бўлдимки, ижодкорларнинг оддий суҳбатлари ҳам жамиятга, халққа тегишли бўлади. Улар баъзиларга ўхшаб фақат катта минбарларда халқ ҳақида гапириб, бонг урмайди. Уларнинг бутун ҳаёти шу билан боғлиқ. Шундай экан қуйидаги китобни ўқишни сизларга ҳам тавсия этаман. Инсон ҳаёт моҳиятини англаб етмоқ учун фақат ҳаётий воқеликлар асосидан битилган асарларни эмас, балки, суҳбатлар асносида яратилган асарлардан ҳам илоҳий куч олишни қуйидаги асар мисолида кўришингиз мумкин.


Korzinka.uz омборига ишчилар талаб килинади ( Грузчик ) - Сервис и быт Ташкент на Olx\nKorzinka.uz омборига ишчилар талаб килинади ( Грузчик )\nKorzinka.uz омборига ишчилар талаб килинади ( Грузчик - Yuk tashovchi ) Иш жойи :\nМу’лжал : Файзабод (ГАИ) да • Куйлук бозори ёнида жойлашган Сомонбозор махалласидан 100-150 метр\n• Ҳар доим ёрдам беришга тайёр бўлган жамоа ва мураббийлар билан биргаликда доимий равишда янги билимларни ўрганиш;\n• Тўлиқ расмийлаштириш ва кечиктирмасдан иш ҳақи;\n• Ортиқча иш вақти учун қўшимча тўловлар;\n• Компания ҳисобидан иссиқ овқат билан та’минлаш;\n• Ходимлар учун барча ижтимоий г’амхорликлар ( то’ловли кассалик варақаси , олий ўқув юртлар шартномаларини ту’лаш имкониятларини беради , моддий ёрдам тўловлари ва ҳоказо);\n• Дўстона жамоа ва ҳамкасбларнинг ёрдами, фаол ҳаёт: корпоратив тадбирлар, раҳбар ва ҳамкасблар билан очиқ мулоқот;\n• Иш жойида хафсизллиг чораларини таминлаймиз.\nБу бўш иш ўрнига суҳбатдан ўтишингиз учун,\n1. Анкетани сайтимизада то’лдиринг rabota.korzinka.uz\n2.кўрсатилган рақамларга қўнғироқ қилинг: +998 78 140 14 14 - (рақам – туну-кун иш фаолиятида 24/7)\nБизнинг офисииз Шимолий поъезд станцияси ва аэропорт куприги у’ртасида кичик халка йулида жойлашган\nБизнинг офисга метронинг Тошкент бекатидан келиш мумкун . Шимолий вокзал томонидан . Шимолий вокзалдан 69, 62, 70, 9t йуналишидеги автобусларнинг бирига чикасиз, кичик халка йули буйлаб аэропорт куприги томондан юрасиз. 3 –чи бекатда тушиб колаиз .\nАгар аэропорт куприги Kоrzinka «фэропрт» томонидан елвотган булсангиз 69, 62, 70, 9t автобусларнинг бирига чикишингиз мумкун , кейинги бекатда тушиб колинг . Карама-карши йер ости йули томонидан отинг . Йул ёкасида Korzinka супермаркетларига у’хшаган 2 каватли бино бор . Ойналик йирик автотураргох мавжуд .Якинимизда Golden house уйлари бор .\nБу Korzinka.uz офиси . Бинонинг орка томонига у’тинг ва киринг .\nёки 71 140 14 14 ракамига кунгирок килинг, операторлар кандай килиб бизнинг офисимизага келишингизни тушинтириб беришади .\nИш изловчиларни 9.00-17.00 дан душанбадан -жумагача ,тушлик учун танафуссларсиз жонли навбат тартибида кабул килинади .\nХаммага узи ёктирган ва баркарор иш топишни тилаймиз !


МУСТАФО ЧЎҚОЙНИ ЭСЛАБ… (видео) « Ўзбекистон Халқ Ҳаракати\n27 November 2019 - 10:09\n1917 йилда Қўқонда асос солинган Туркистон мухториятининг илк ва сўнгги раҳбари Мустафо Чўқой 1941 йил декабрь ойида Берлинда вафот этган ва шу ердаги Шаҳидлик қабристонига дафн этилган.\nМустафо Чўқой 1890 йил 25 декабрь куни Хива хонлигининг Сирдарё беклигида, Оқмасжид (хозирги Қизил Ўрда) шаҳри яқинидаги овулларидан бирида, зиёлилар оиласида дунёга келган. Унинг бобоси Сирдарё беклигига бош бўлган, отаси бекликнинг қозиси бўлган, онаси – Хива хонларининг хонадонига мансуб, зодагон хивалик аёл бўлган.\nМустафо Чўқой Тошкентдаги рус гимназиясини аъло баҳоларга битиради. Унга олтин медаль берилиши керак эди. Лекин гимназиянинг рус ректори ўзининг ирқчи ва миллатчилигига бориб, медальни рус миллатига мансуб битирувчига топширади. Лекин рус йигити инсофли чиқиб, олтин медальдан воз кечади, уни Мустафо Чўқойга ўзи топширади ва курсдошининг билимларига тан беради.\nКейинчалик Мустафо Чўқой Санкт-Петербургдаги университетнинг юридик факультетини аъло баҳоларга битиради. Ўзининг билими ва интилувчанлиги билан Питердаги туркистонликлар ва русларнинг назарига тушган Чўқой Россия Давлат Думасидаги (парламентидаги) мусулмон фракциясида Туркистон ишлари бўйича котиб бўлиб ишлайди.\nМустафо Чўқой 1917 йилда Қўқонда Туркистон мухториятини ташкил қилишга бош бўлади ва мухториятнинг илк раҳбари этиб сайланади. Бироқ кейинги йили Ленин бошчилигидаги большевиклар бошлаган қатағонлар туфайли у аввал Озарбайжонга, у ердан Грузияга, кейин Туркияга ва кейинчалик Францияга ҳижрат қилишга мажбур бўлади. Муҳожиротда яшаб ҳам, Чўқой “Янги Туркистон” ва “Ёш Туркистон” журналларини чиқаради, “Туркистон Советлар зулми остида” китобини ёзади. Хуллас, қизил террорга қарши курашини тўхтатмайди.\nИккинчи жаҳон уруши бошланиши билан Гитлер Германияси Францияни ишғол этади. 1940 йилда нацистлар Мустафо Чўқойни Францияда ҳибсга олишади ва Германияга келтиришади. Мустафо Чўқой 1941 йил 27 декабрь куни сирли равишда вафот этади ва Берлиндаги Шеҳидлик қабристонига дафн этилади.\nМусулмонларнинг Берлиндаги илк қабристони 18 аср охирида барпо этилган. Унинг пайдо бўлишига Усмонли ҳалифалигининг Берлиндаги элчиси Али Азиз бейнинг 1798 йилда тўсатдан вафоти сабаб бўлади. Жасадни Стамбулга олиб боришга кўп вақт талаб этилади. Шунда Усмонли султони Селим III-чи Пруссия (ҳозирги Германия) қироли Фридрих Вильгельмга мактуб ёзиб, элчини Берлиннинг ўзига дафн этишни илтимос қилади. Қирол бу илтимосни ерда қолдирмайди.\nШу тариқа Берлин тупроқларида илк мусулмон қабри ва қабристони пайдо бўлади. Бора-бора бу ерга дафн қилинган мусулмонлар сони ортади: Туркиядан, Қримдан, Озарбайжондан ва бизнинг Туркистонимиздан келган муҳожирлар, таниқли сиёсий арбоб, олим ва табдиркорлар шу ерга дафн этилади. Орадан салкам 100 йил ўтгач, аниқроғи 1980 йилда, Ғарбий Берлиндаги турк диаспораси қабристон ёнида Шеҳидлик масжидини барпо этади.\n2019 йил 26 ноябрь, Берлин


Самарқандда аёли ва унинг жазманини ўлдирган эркак воқеа қандай содир бўлганини айтиб берди - Daryo\n12:12, 25.11.2020 85415\nСамарқандлик эркак савдо марказларининг бирида рашк сабаб хотини ва унинг жазмани дея тахмин қилинган шахсни пичоқлаб қўйгани ҳақида хабар берилганди.\nМаълум қилинишича, кўнгилсиз ҳодиса 20 ноябрь куни соат тахминан 18:00 ларда Мирзо Улуғбек кўчасида жойлашган савдо марказида содир бўлган. 42 ёшли пастдарғомлик эркак дўконда турмуш ўртоғи ва унинг ўйнаши дея тахмин қилинган шахсга дуч келган ва одамлар орасида уларга пичоқ билан ташланган. Таъкидланишича, жабрланувчилар қон кетиши оқибатида воқеа жойида вафот этган.\nАйбланувчи тариқасида терговга жалб қилинган эркак воқеа қандай бўлганини сўзлаб берди.\n«Июль ойларида уни ўзгариб қолганини сездим. Тўғри юргин, болаларимиз катта бўляпти, қизимиз вояга етяпти, дедим. У ҳеч қанақа нотўғри юрганим йўқ, деди. У савдогарлик қиларди, ўзи пул топарди, бир куни ўзимиздаги бир бола билан Instagram’да гаплашаяпти. Унга гапирдим. Онасига мурожаат қилдим. Кейин яна уч марта телефонда гаплашаётганида ушлаб олдим. Жанжал, келишмовчилик бошланди.\nСавдо мажмуасига келгандан кейин уларни 5 дақиқа қидирдим. Қарасам, Samsung дўконида қўл ушлашиб, кўнгилхушлик қилиб, телефон кўриб юрган экан. Кейин рашк устида қандай уларни олдига кириб борганимни билмайман. Ташқарига чиқдим, қарасам қўлларим қон. Уларни пичоқлаб қўйганимни сездим. Ўлдириб қўйганимни билмадим. Қилган ишимдан пушаймонман. Ўшанда рашк устида ўзимни босолмай қолдим. Аслида милиция ходимларига буларни топшириб юборишим керак экан».\nЭслатиб ўтамиз, ушбу ҳолатни видеотасвирга тушириб тарқатган 3 нафар самарқандлик йигит ҳам қамоққа олинган.\n15:49, 21.09.2020 128169\n08:17, 08.10.2020 161978\n23:54, 17.09.2020 160925\n12:58 Бугун 366\n12:46 Бугун 2235\n12:34 Бугун 2725\nРоссияда аёл киши бошқарувидаги Mercedes-Benz автотураргоҳнинг тўртинчи қавати деворини тешиб қўйди (видео)\n12:23 Бугун 3890\nШавкат Мирзиёев Юнусобод туманида ечимини кутаётган энг муҳим учта муаммо ҳақида гапирди\n22:56, 26.01.2021 73409\n23:11, 26.01.2021 64014\n09:56, 27.01.2021 58306\n20:23, 26.01.2021 48593


"Барселона" клублар ўртасидаги ЖЧ ярим финалида "Гуанчжоу Эвергранд" билан ўйнайди\n20:07 / 13.12.2015\n"Барселона" клуби клублар ўртасидаги жаҳон чемпионатида иштирок этиш учун Японияга йўл олди.\nЖамоа бу турнир ярим финалида "Гуанчжоу Эвергранд"га қарши майдонга тушади.\nКаталонияликлар бош мураббийи Луис Энрике 23 футболчи билан сафарга чиққан. Жамоага ёшлар жамоаси таркибидан Серхи Сампер ва Херард Гумбау жалб қилинган.\nЯпония сафарига йўл олганлар орасида Арда Туран ва Алейш Видал ҳам бор. Бу футболчилар ёзда сотиб олинган эди, аммо ФИФА томонидан қўйилган тақиқ туфайли қишки трансфер мавсумига қадар майдонга туша олмай келмоқда.\nКлублар ўртасидаги жаҳон чемпионатида ярим финал иштирокчилари маълум бўлган.\nХитойнинг "Гуанчжоу Эвергранд" клуби "Америка"ни 2:1 ҳисобида мағлуб этди ва ярим финалда "Барселона"га қарши тўп сурадиган бўлди. Ярим финалнинг иккинчи жуфтлигида "Ривер Плейт" клуби "Санфренче Хиросима" билан ўйнайди. Японияликлар биринчи ўйинда Конго вакили "Мазембе"ни 3:0 ҳисобида енгишди.\nЯрим финал баҳслари 16 ва 17 декабрь кунларига белгиланган.\nДастлаб, 16 декабрь куни "Санфреччи Хиросима" ва "Ривер Плейт" учрашуви ўтказилади.\n17 декабрь куни "Барселона" ва "Гуанчжоу" жамоалари ўртасидаги баҳс бўлиб ўтади.


Белгия ҳукумати полицияси ҳам Моленбек шаҳарчасида тергову-текширишларни жадаллаштирди.\nАммо Россия дохил, Франция ва АҚШнинг ҳозирга қадар бомбардимонидан «Исломий давлат» жиддий талофат кўрганига доир ишоралар оз.\nҒарб бу каби экстремистларга нима билан жавоб қилиши мумкин?\nБи-би-си Рус хизматининг муҳаррири Михаил Смотряев ана шу савол билан блогер Николай Храмов, ҳамда арабшунос ёзувчи Андрей Осталскийга мурожаат қилган.\n( Мақола жузъий таҳрир билан чоп этилмоқда – таҳририят)\nМихаил Смотряев: Николай Евгениевич, масала «Исломий давлат»га қандай қилиб, таъбир жоиз бўлса, сифатли равишда жавоб бериш… Бу гуруҳ билан курашиш… "Ежедневный журнал"да чиққан мақолада, аслида гап шу ҳақда боради, яъни нафақат ИД, балки халқаро террорчилик кўринишларига қарши қандай йўл тутган маъқулроқ?\nАйримларга кўра, ИДни, қўпол қилиб айтсак, яна ўша чиққан ғорларига тиқиб ташлашнинг ягона йўли, бу ҳарбий амалиётлардир. Бошқалар эса, ҳар ҳолатда ҳам, Ироқ ва Афғонистондаги вазиятдан келиб чиқиб, айни муаммони Ғарб армияси аралашуви билан ечишга ҳаракат иш бермайди, бу мамлакатларда Америка ва Ғарб армиясини олқишлар билан кутиб олишмайди дейишади. Яъни, уларни аслида босқинчилар деб қабул қилишади бу мамлакатларда деган фикр…\nАммо Париждаги ҳужумлардан кейин вазият ўзгарди деб айтишимиз мумкинми? Эҳтимол, Араб давлатларида эмас, айнан Оврўпода? Ғарб раҳбарлари балки энди бу минтақага қўшинлар жойлаштириш ҳақидаги масалага жиддийроқ қарашар?\nНиколай Храмов: Умид қиламанки, бу борада Ғарб раҳбарлари жиддий бош қотирадилар, қўшин жўнатиш масаласига улар энди аввалгидай терс қарашмайди, аммо гап, масалан Афғонистонда бўлгани каби, Ал Қоидага зарба бериш эмас. Муаммо қайсидир алоҳида бир террорчи гуруҳни мавҳ этиш ҳам эмас. Чунки бу муаммони ечса бўлади. Фақат буни Ғарб кучлари билан ечиш керак, чунки бошқа куч минтақада ҳам, бошқа ерда ҳам йўқ. Аммо Сурияда ИДнинг масаласини ҳал қилиш билан иш битмайди. Террорчи гуруҳ бошқа жойда бўй кўрсатиши мумкин. Портлашлар бошқа жойда бўлади. Ҳозир «Исломий давлат», сал аввалроқ эса Ал Қоида эди, булар алоҳида кўринишлар эмас. Бу учинчи жаҳон уруши…Ислом дини томонидан эмас, балки исломчилар томонидан Ғарбга, озод ва эркин дунёга қарши очилган урушнинг бир қисми. Террорчи гуруҳлар бу муттасил урушни тўхтатиш ниятлари йўқ, чунки уруш озод дунёга қарши қаратилган, урушни тўхтатиш бу гуруҳларнинг йўқ бўлишини англатади. Улар шу йўл билан қашшоқ ва фанатик қатламни ўз назоратлари остида ушлаб туришлари керак.\nШунинг учун, диний, бу ўринда исломий террорчиликни фақатгина ИДнинг қароргоҳларига зарба бериш билан мавҳ этиб бўлмайди. Бу экстремистик гуруҳ озиқланаётган муҳимтни йўқ қилиш керак. Айни мамлакатларда яшовчи қашшоқ, маърифатсиз…ва Афғонистону Сурия мисолида урушлардан безиган аҳолисини ҳеч қурса, Туркия ёки Тунис каби исломий демократия гуллаган давлатларга тенглаштиришга ҳаракат қилиш керак.\nМ.С.: Мен сиз берган иловани кўрдим. Туркияга келсак, очиғи, бу тенглаштириш менга унча маъқул эмас, чунки айнан Туркия, минтақадаги бошқа давлатлардан кўра, Оврўпо тамаддунига руҳан яқинроқдир. Лекин шунга қарамай, мана 12 йилдан бери Туркиядаги сайловларда исломий анъаналарга таянган Адолат ва Тараққиёт партияси муваффақият қозонади. Аммо яна минтақа давлатларидаги бошқа партияларга таққосланса, бу таъбир жоиз бўлса, жуда-жуда юмшоқ бир диний партиядир…Сиз айни масалада қарама-қаршилик кўрмайсизми?\nН.Х.: Йўқ, менимча, бу ерда ҳеч қанақа қарама-қаршилик йўқ. Мен бу ерда Козьма Прутковнинг айтганларини эсламоқчиман. «Агар шернинг қафасида, «бу кучук» деган ёзувни кўрсанг, кўзларингга ишонма». Эрдўғоннинг партияси ҳар қанақа ном билан аталиши мумкин. Аммо биз номига эътибор қилишимиз керак эмас. Мана Жириновскийнинг партиясини олинг, либерал-демократик партия деб аталади…Хўп, нима қилибди? Биз партиянинг сиёсатига қарашимиз керак. Эрдўғон партиясининг моҳияти шу бўлаяптики…Туркия ҳамон демократик, дунёвий, либерал-демократик ва Оврўпо давлати сифатида яшаб келмоқда. Оврўпо қанчалар тез Туркияни ўз иттифоқига қабул қилса, бу ҳам Туркияга, ҳам Ислом дунёси ва бутун инсоният учун яхши бўлади.\nМ.С.: Андрей, Сиз нима деб ўйлайсиз?\nАндрей Остальский: Мен аввало Николай Храмовга миннатдорчилик билдирмоқчиман, бугун мен Россия матбуотида бир сарлавҳга кўзим тушиб, ҳайратда қолдим. «Франция бомбардимон учоқлари ИДни Сурияда бомбардимон қилишмоқда, аслида Париж ва Брюсселда бомбардимон қилиш керак эмасми» қабилида эди бу сарлавҳа...Бу каби урушқоқ руҳ ҳатто Россия либераллари орасида ҳам бор ва бу каби чиқишлардан мен тушкунликка тушаман қайсидир маънода...\nНиколай арабшунос бўлмаса ҳам, бу масалага жуда чуқур ёндашган, раҳматларим унга...Албатта, айрим нуқталарда у билан баҳслашиш ҳам мумкин.Аммо бу жуда муҳим эмас, масалан, у муаммо исломда эмас, исломчиларда деб ҳисоблайди. Мен барибир бир нарсани айтишим керак, Туркиядаги, Тунисдаги ва Ироқдаги ҳукуматлар ҳам ўзларини қайсидир маънода исломчилар ёки исломий анъаналарни қадрлайдиганлар деб билишади. Фақат бу ўринда исломизм ва ёки исломчилар моҳиятан турфа хил бўлишини кўришимиз мумкин. Уларни ўз ўрнида, турфа даражаларга, тоифаларга бўлиш керак бўлади, шунга ўрганиш керак.\nАйрим исломчи тоифалар урушқоқ бўлади ва атрофни ҳам исломий эмас, ўз назарларида исломчи бир муҳитга айлантиришни исташади.Бунинг фарқи жуда катта, аммо бу қанчалар реал бир воқеилик? Давлат қурилиши деган фикрда жон бор, мана Япония ва Олмония Иккинчи Жаҳон урушидан кейин қандай тикланди, қаранг, бу давлатлар яксон қилинди, аммо у ерда давлатчилик қурилиши учун замина ҳам ҳозирлаб берилди.Давлатчилик асосларини вайрон қилишмади. Ироқда эса Жорж Буш Саддам Ҳусайн режими жуда осонлик билан вайрон қилди, кейин эса давлатчилик унсурларини ҳам йўқ қилди, ироқликлар ўзлари янгисини қуриб олишади деб ўйлади.\nИроқликлар йўқ қилинган давлатчиликдан кейин нима қилишди, нима қуришди, буни бугун кўриб турибмиз.\nАна шу «қурилиш» натижаларидан бири ўлароқ, «Исломий давлат» деб аталган гуруҳ ўртага чиқди.\nДавлат қуриш жуда мушкул, Ғарб давлатлари ҳам, жамоатчилиги ҳам ҳозирги кунда, бу мамлакатларда йирик бир жонкуярлик қилиш ва катта маблағларни бой беришга тайёр эмас.\nМ.С.: Бу ерда гап фақат молияда эмас, менимча, чунки масалан бу мамлакатларда «Маршал плани»га ўхшаш лойиҳани тадбиқ қилиш учун аввало ИДни мавҳ этиш керак бўлади. Аммо «Исломий давлат» Ғарбга қарши бўлган ягона гуруҳ эмас.\nА.О.: Барибир, ишни айнан «Исломий давлат» деб аталадиган гуруҳдан бошлаш керак. Албатта, қарши кучлар бор, масалан Афғонистонда ҳам...Аммо бу гуруҳ нафрат, қўрқинч билан таъсир қилмоқда, айниқса ёш мусулмонларга, ҳатто Ғарбда ҳам таъсир кучига эга...Улар ўзларининг бу таъсирларини ғалаба деб билишади. Қуръон ва суннат, ҳадислардан Ислом қандай курашларга рўпара бўлиши ҳақида айтилганларни нотўғри талқин қилишади, шунинг учун ҳам биринчи ўринда ИДни йўқ қилиш керак. Аммо бу гуруҳни Ғарб қўшин киритмаса, йўқ қилиш қийин бўлади.\nАна шу нуқтаи назардан, рост, Ғарб давлатларининг аксарияти оқибатда, барибир бу ерларда жангга кириш заруриятини тушуниб етиши керак бўлади. Бу оғир савол, яъни кимнинг қуроллари билан ва кимнинг аскарлари билан Сурияда жанг қилинади...Мен бу ўринда «Независимая газета»нинг бош муҳаррири Константин Ремчуков фикрларига қўшиламан. Идеал бир вазиятда, Сурияда «мовий каскалар», БМТ кучлари бўлиши лозим.\nАмерика, Франция ва ёки Буюк Британиянинг миллий армиялари эмас. Бу коллектив бир куч ва албатта, БМТ байроғи остида бўлиши керак. Бошқа йўл йўқ. Сурияни ҳам бўлакларга бўлиш мумкин эмас. Суннийлар, алавийлар, насронийлар...Буларнинг бири биридан, Ассад ҳукуматидан ҳам аламлари кўп. Аммо Ассаднинг ҳам Сурияда қилаётган ишларига кўз юмиб бўлмайди. Унга ҳам йўл бермаслик керак. Мен шунинг учун бу урушаётган гуруҳлар орасига халқаро кучлар киритилиши керак деб ҳисоблайман.\nМ.С.: Николай Евгеневич, сиз БМТ кучлари ҳақида қандай фикрдасиз?\nН.Х.: БМТ кучларининг жанговар амалиётларда қатнашганини эслолмайман, аммо эсимда фақат биргина ҳолат қолган, адашмасам 50 йиллардаги Корея урушида...Бошқа ҳолатларда эса фақат тинчликпарварлик миссиясида бўлишган.\nКўплаб минтақаларда, Ливияда, Югославияда масалан, БМТ кучларисиз ҳам вазият ўнгланганини биламиз. Аммо Америка, Франция ва НАТО кучларига ишончсизликка келсак, бу масалада бирор нарса деёлмайман. Мен, масалан бир неча фотосуратларни кўрганман, айниқса Ливияда, улар Қаддофийга қарши чиқиб, курашганида ўз томларига чиқиб, «НАТО, раҳмат сенга» деган ёзувларни қолдиришгани ёдимда...Нима учун? Чунки НАТО улар учун халоскор эди.Ироқликлар Америка кучларини қанчалар олқишлаб кутиб олганини ҳам эсласангиз керак.\nМ.С.: Аммо биз орадан бир неча йил ўтиб, худкуш ҳужумчилар ўз белларига бомбалар тақиб, америкалик аскарларга ҳужум қилишганига ҳам гувоҳ бўлдик. Америка аскарлари “Яшил ҳудуд”ни тарк этишганида аксарият хурсанд бўлганини кўрдик...\nН.Х.: Бу айнан суҳбатдошимиз Осталский айтаётган масала билан боғлиқ...Саддамни ағдариб, Ироқни қайта қуриш ўрнига, уни ўз ҳолига ташлаб қўйишди америкаликлар...\nМ.С.: Андрей, сиз минтақа бўйича мутахассис сифатида, айтингчи, табиий, агар йирик Ғарб давлатлари кучлари бирлашиб, бу минтақага кирса, «Исломий давлат» қочиб қолади ва ё яширинади. Шунда ҳам Сурия ва Ироқда кейин қандай қилиб барқарорлик ва тартиб жорий этиш мумкин?Аҳолини бу амалларнинг ижобийлиги ва уларнинг равнақи учун қилинаётганига ишонтириб бўлармикан?\nА.О.: Биринчидан, биз бу равнақ топишни ва ёки аҳоли учун яхшиликни бирданига кўрмаймиз, яъни, бу бирданига рўй бермайди. Иккинчидан, рост аксарият тушунмаслиги мумкин. Николай эса бир нарсада ҳақ эмас. Гап шундаки, Ироқда шиалар ва суннийлар яшайди, шиалар америкаликларни хуш қаршилашганди, суннийлар эмас. Шунда ҳам ҳамма шиалар олқишлашганди деб айтиш қийин. Шаҳарда яшаётган шиа зиёлилари учун бу байрам эди, айниқса Саддамнинг ҳайкали йиқитилиши... Бу тасвирлар кўпчиликни алдаган, мени ҳам шу жумладан, чунки бошида мен америкаликларни олқишлашмоқда, демак халқ шуни истаган деб ўйлаганман.Аммо кўп ўтмай вазият мен ўйлагандай эмаслиги аён бўлди. Аксарият муштини тугиб турса ҳам сабр қилди, кейин аксиламерика мавқеини эгаллади. Ливияда ҳам шундай бўлганди. БМТ кучлари бу бир шакл, холос,ҳаммаси мандат билан боғлиқ. БМТ байроғи остида биз жуда муваффақиятли ҳарбий амалиётларни ўтказганимизни эслайлик.\nБу ўринда биз БМТ тинчликпарвар кучлари ҳақида, айрим ҳолатларда ростдан ҳам ўринли пайдо бўлган қолипларга бўйсиниб қолмаслигимиз керак. БМТ кучлари вақтида етарли бир мандатга эга бўлишмаган, Ғарб давлатларига, йирик давлатларга умумий сиёсий ирода етишмаган.\nАммо БМТ билан бу ерда бир муаммо ўртага чиқади. Мен Россия бу каби БМТ кучларининг Сурияга киришига рози бўлишига ишонмайман, чунки Москва ҳамон Суриядаги амалиётларидан мақсад Ассад режимини сақлаб қолиш эканини яширмайди. «Исломий давлат»га курашиш эса икки мақсаднинг бири, яъни, биз бу билан ҳам ИДни мавҳ этамиз ва ҳам Ассад режимига тегмайсан деб Ғарбга ҳам огоҳлантириш берамиз...\nМ.С.:Ўзаро тушуниш масаласига келсак... Президент Обама Туркияда кечган йигирмата йирик давлат раҳбарлари учрашувида «Исломий давлат» билан курашни янги бир даражага кўтариш эҳтиёжи ҳақида гапирди. Андрей, бу курашга бошчилик қиладиган лидерларни қаердан топамиз?\nА.О.: Менда ҳозир бор бўлган раҳбарлардан бошқаси йўқ, аммо бу ўринда албатта «Исломий давлат»ни алоҳида ажратиб олиш керак. Бу ўша лидерлар учун ҳам, кейинроқ жамоатчиликка тушунтириш учун ҳам осон, чунки реал бир хавф бор. Ҳарбий, сиёсий ва иқтисодий жиҳатдан ҳам осон...Аммо ИДни йўқ қилиб, Жорж Буш танлаган йўлдан бориш, менинг назаримда жиноят бўлади. Яъни, ИДни йўқотдикми, бўлди, қолгани ўзларингга ҳавола қабилида иш тутиш хато! Сурияда бошқа мусулмон давлатларига ўрнак бўлгулик давлатчилик яратиш керак. Мусулмонлар ўзаро урушмасдан жаҳон капитализми, глобаллашув ва тараққиётнинг бир қисмига айланиши керак.\nМ.С.: Эрон ва Саудия Арабистони бу каби тараққиётдан мамнун бўлармикан?\nА.О.: Бу бошқа масала, айни масалада биз Саудия томонга қараб ўтирадиган бўлсак, ўтирган ўрнимиздан жилмаймиз. Аммо уларга биз, вақт етилди, бу биродаркушлик урушини тўхтатишимиз керак, сизнинг сунний биродарларингизни ҳам, насроний ва алавийларни ҳам қутқариш керак деб айтишимиз керак. Бизга доим курашнинг ҳарбий эмас, ғоявий томони маъқул дейишади, мен эса ҳар иккаласига ҳам эҳтиёж борлигини айтмоқчиман.\nПариждаги хонадон рейдида икки киши ҳалок бўлди\nРаққага ҳаво ҳужумларида "33 жангари ўлдирилди"\n"Франция ИДни йўқ қилишга бел боғлаган"\nФранция: 115000 хавфсизлик ходими ишга солинди\n17 Ноябр 2015\nОврўподаги радикализм "пойтахти"\n"Россия амалиёти Суриядан қочқинларни кўпайтиради"\nПариж ҳужумлари: Бир ҳужумчи шахси аниқланди


Germanwings учувчиси ҳалокат минтақасини яхши билган - BBC O'zbek\nGermanwings учувчиси ҳалокат минтақасини яхши билган\nА320 учоғини қасддан Альп тоғларида ҳалокатга учратишда гумон қилинаётган Germanwings ширкатининг учувчиси Андреас Любиц бу жойларда учоқ бошқаришни ўрганган.\nБу ҳақда Би-би-сига Андреас Любиц учувчиликни ўрганган Монтабаурдаги парвоз мактаби аъзоси Дитер Вагнер айтган.\nАндреас Любиц у ерда бир неча йил олдин ҳордиқ пайти бўлганди, деб айтган Дитер Вагнер.\nФранция оммавий ахборот воситалари хабар қилишича, у ўз ота-онаси билан бирга бу ҳудудларда ҳали тўққиз ёшлигидан парвоз клубларида қатнашган.\nДитер Вагнер сўзларига кўра, Андреас Любиц Альп тоғларига "меҳр қўйган", ҳатто айтиш мумкинки, "маҳлиё қилган".\nФранциядаги Metro News хабарига кўра, Любиц ота-онаси билан бирга "Систерон" парвоз клуби аъзолари ҳалокат рўй берган жойдан 43 километр узоқликдаги Le Vernet қишлоғида дам олган.\n"Систерон" клуби дизайнери Францис Кесер айтишича, Андреас Любиц бу ҳудудларни "жуда яхши билган".\nФранция терговчиларига кўра, 24 март эрталаб Испаниянинг Барселона шаҳридан Олмониянинг Дюсселдорф шаҳрига парвоз қилган 4U 9525 рейсидаги учоғини иккинчи пилот вазифасини бажарган 27 ёшли Андреас Любиц қасддан ҳалокатга учратган.\nТерговчиларга кўра, у учоқ раҳбари учувчилар кабинасидан чиққан пайтида эшикни ичкаридан қулфлаб олган ва ўзбошимчалик билан учоқ баландлигини пастлатган.\nКомандир қайтиб кабинага киришга уринган, бироқ Любиц ҳеч қандай жавоб қайтармаган.\n"Қора қути" ёзувларида учувчилар кабинасида ёзиб олинган овозлар сақланиб қолган, бу ёзувларга кўра, учоқ раҳбари эшикни бузиб киришга ҳаракат қилган.\nДиспетчерлар ҳам А320 учоғи билан мулоқот қилишга ҳаракат қилганлар.\nБироқ ёзувда учувчининг нафас олиб тургани эшитилиб турса-да, у ҳеч кимга жавоб қайтармаган, учоқ автоматик тизимининг ерга хавфли тарзда яқин қолгани ҳақидаги огоҳлантиришларини хотиржам туриб инкор этган.\nБортида 150 инсон бўлган учоқ Альп тоғидаги денгиз сатҳидан 2700 метр баландликда ҳалокатга учраган.\nТерговчилар Андреас Любицни бундай ҳалокатга нима ундагани ҳақидаги саволга жавоб топишга уринмоқдалар.\nОлмония оммавий ахборот воситаларига кўра, 2009 йилда унга руҳий сиқилиш ташхиси қўйилган ва шундан кейин бир ярим йил давомида даволанган.\nЛюбиц депрессияга чалинганини иш берувчиси - Germanwings авиаширкатидан яшириб келган.\nGermanwings учувчиси уйида муҳим ‘далил топилган’\n"Germanwings ҳалокати қасддан содир этилган"\nGermanwings ҳалокати: учувчилар кабинаси қулфланиб қолган\nҚулаб тушган Germanwings учоғидан ҳеч ким омон қолмаган\nФранса Алп тоғларига Germanwings учоғи қулаган


ТAҲОРAТ ВA НAМОЗ ҲУКМЛAРИ КИТОБИ - Mehrob.uz\nМақолалар access_time3-июль, 18:30\nИККИ ХИЛ ДУНЁҚАРАШ\nМақолалар access_time17-июль 2019, 10:53\nБир киши иш столига ўтириб, қўлига қалам олди ва: «Ўтган йили ўт пуфагим…\nМақолалар access_time25-ноябрь 2019, 12:55\nҲаракатдан тўхтаманг! Бир куни бир эшак қудуқга тушиб кетди ва одамларни…\naccess_time26-июль, 14:52 visibility132\nТAҲОРAТ ВA НAМОЗ ҲУКМЛAРИ\nАссалому алайкум ва роҳматуллоҳи ва барокатуҳ! Ҳурматли Mehrob.uz сайт ва ижтимоий тармоқлари фойдаланувчилари!\nСизларга шуни маълум қилмоқчимизки бугундан кичик бир рисола яъни бу рисола Аброр Абдуазимов томонидан таржима қилинган бўлиб, Aбу Ҳанифа раҳматуллоҳи алайҳ мазҳабларига мувофиқ ТAҲОРAТ ВA НAМОЗ ҲУКМЛAРИ деб номланган.\nУшбу рисола Шайх Иззуддин ал-Байянуний қаламларига мансуб бўлиб, унда Ҳанафий мазҳаби асосида таҳорат ва намознинг рукнлари енгил услуб билан баён қилинган.\nУшбу рисолада ишлатилган фиқҳий истилоҳларга бироз тушунча бериб ўтишни лозим топдик ва баъзи ўринларда мисол тариқасида келтирилган шаҳар номларини тушунарлироқ бўлсин учун ўзимиздагиларига алмаштирдик.\nШариати исломияда амаллар савоб ёки гуноҳ бўлиш эътибори билан фиқҳий истилоҳга кўра, етти навга бўлинади:\n5. Макруҳ таҳримий;\n6. Макруҳ танзиҳий;\n1. Фарз - бажаришлик қатъий талаб билан собит бўлган, уни юмшатадиган бирор далил келмаган амалга фарз, дейилади.\nФарз ўз ўрнида иккига бўлинади:\nAмалнинг ташқарисидаги фарзига шарт, дейилади. Бунга намознинг ташқарисидаги олтита шарт мисол бўла олади.\nAмалнинг ичидаги фарзлар рукн, дейилади. Бунга намознинг ичидаги фарзлар мисол бўлади.\nФарз амалини бажарган одам юксак савобга дохил бўлади. Қилмаган одам эса қаттиқ гуноҳкор бўлиб, икки дунё азобига лойиқ бўлади. Фарзнинг ҳукмини инкор қилгувчилар кофир бўлади.\n2) Вожиб - бажаришлик қатъий талаб билан собит бўлмаган, балки уни юмшатиш учун бирор далил келган амалга вожиб, дейилади. Мисол учун витр намозини ўқишлик вожиб амал ҳисобланади.\nПайғамбаримиз солаллоҳу алайҳи васаллам витр намозини ўқишни буюрганлар, бу буйруқ фарзга далолат қилиши керак эди. Лекин унинг фарзлигини вожибга тушириб қўядиган далил ҳадиснинг оҳод суратда собит бўлишлигидир.\nВожиб амални бажарган киши савобга эга бўлиб, уни бажармаган эса гуноҳкор бўлади.\nВожиб амални инкор қилган киши эса қаттиқ гуноҳкор бўлади.\n3) Суннат - бажаришлик қатъий суратда талаб қилинмаган амалга суннат, дейилади. Суннат фиқҳий истилоҳда мандуб, мустаҳаб, одоб каби сўзлар билан ҳам ишлатилади.\nСуннатнинг турлари учга бўлинади:\n1. Такидланган суннат (суннати муакккада);\n2. Одатий суннат (суннати машруъа);\n3. Зоида суннат (суннати зоида).\nСуннати муаккадага мисвок ишлатиш, жамоат билан намоз ўқиш, суннати равотибларни ўқиш кабилар киради.\nСуннати муаккаданинг ҳукми вожибдан кейинги ўринда туради.\nОдатий суннатларга Пайғамбаримиз солаллоҳу алайҳи васаллам одатда қилиб юрган, лекин бошқаларга қилишликни таъкидламаган суннатлар киради.\nРамазондан бошқа пайтлардаги тутиладиган ихтиёрий рўзалар, фарз ва суннати муаккада намозларидан бошқа ихтиёрий намозлар, Зухо намози, Aср ва Хуфтон намозидан олдинги тўрт ракат суннат намозлари, зулқаъда ойида олти кун рўза тутишлик, душанба ва пайшанба кунларидаги рўзалар ва ҳоказолар шулар жумласидандир.\nСуннатга амал қилган одам савобга эришади, унга амал қилмаган кишига эса азоб берилмаса-да, қиёмат кунида маломатга қолиш еҳтимоли бор.\n4) Ҳаром - бажармаслик қатъий талаб билан собит бўлган, уни юмшатадиган бирор далил келмаган амалга ҳаром, дейилади. Ҳаром амалларни қилган киши қаттиқ гуноҳкор бўлиб, икки дунё азобига учрайди, уни қилмаган киши савобга дохил бўлади. Ҳаромни инкор қилган киши кофир бўлади.\n5) Макруҳи таҳримий - бажармаслик қатъий далил билан собит бўлмаган, балки қатъийликни енгиллаштирадиган далил орқали собит бўлган амалга макруҳи таҳримий, дейилади. Мисол учун эркак кишиларнинг тилла ва ипакдан тайёрланган нарсаларни кийишлари ҳаромлиги тўғрисида ҳадис ривоят қилинган. Ҳадиснинг очиқ лафзида ҳаром ишлатилган. Лекин ушбу ҳаром ҳукмни макруҳи таҳримий даражасига тушириб қўядиган омил ҳадиснинг оҳодлигидир. Макруҳи таҳримий амалини қилган одам гуноҳкор бўлади. Қилмаган эса ажр олади. Инкор қилганлар кофир бўлмаса-да, қаттиқ гуноҳкор бўлади.\n6) Макруҳи танзиҳий - бажармаслик қатъий талаб қилинмаган амалга макруҳи танзиҳий, дейилади. Бундай амални қилмаган одам савобга эга бўлади, қилганлар эса қиёматда маломатга ҳам, азобга ҳам учрамайди.\n7) Мубоҳ - банданинг қилиш қилмаслигида ихтиёри бўлган амалларга мубоҳ, дейилади.\nБуларга емоқ-ичмоқ, дам олмоқ ва шунга ўхшаш амаллар киради. Бу амалларни қилиш-қилмасликка буйруқ ҳам, қайтариқ ҳам йўқ. Шу сабабли уларни бажарган кишига гуноҳ ҳам, савоб ҳам бўлмайди. Лекин мўмин банда ниятини тўғри қилиб, Aллоҳнинг розилиги учун шу амалларни бажарса, унга ҳам савоб ёзилади. Мисол учун киши чарчаганда ўз жасадини дам олдирса ва бунда Aллоҳнинг ибодатига ғайратли бўлишни ният қилса, унинг дам олиши ҳам ибодатга айланади. Киши уйланса ёки турмушга чиқса, эр-хотин ўртасидаги муносабатларда ҳаромдан сақланишни ният қилса, улар ўртасидаги эр-хотинлик ҳам ибодатга айланади. Демак, мўмин киши учун ҳаётнинг ҳар қирраси ибодатдир. Намоз ўқиши ибодат, рўза тутиши ибодат, меҳнат қилиши ибодат, дам олиши ибодат, таом ейиши ибодат? ҳатто эр-хотинлик муносабатлари ҳам ибодат. Бундан ортиқ саодат бўлиши мумкинми?!\nБахт тўғрисидаги тушунча инсонлар ўртасида турлича талқин қилинади. Aллоҳ таоло Ўзининг каломида тарихда ўтган исёнчи қавмларнинг бахтсиз кунларида ҳалок қилганлигини эслатиб: «Бас, уларга мана шу ҳаёти дунёда расво-хор қилгувчи азобни тотдириб қўйиш учун нахсли-шум кунларда устиларига бир даҳшатли бўрон юбордик» , деб айтган.\n(Фуссилат сураси, 16-оят).\nДемак, инсон Раббисига ибодат қилган кунларини бахтли кунлар, деб айтса арзийди.\nAллоҳ таолодан ушбу рисолани барча мўминларга манфаатли бўлишини сўраб, уни ўқиган, амал қилган ва етказган, шундай гўзал суратда китобча бўлиб халқимизга етиб боришида хизмат қилган барча мухлис инсонларга Раббимиздан ажр-мукофот умид қилиб қоламиз. Биз ожизларнинг ҳаққига ҳам қалблар эриганда, кўзлар ёшга тўлганда дуо қилишлигингизни истаймиз.\n«Эй Aллоҳим, албатта Сен авф қилгувчи меҳрибонсан, авфни севасан. Бизларни авф қилгин».\nAброр Мухтор Aли


Ёлғон ваъда халқ ишончини йўқотмайдими? - zarnews.uz\nЁлғон ваъда халқ ишончини йўқотмайдими?\nЖорий йилнинг 21 июль куни вилоят телерадиокомпаниясининг “Очиқ мулоқот” кўрсатувида Паст Дарғом тумани ҳокими Шунқор Худойбердиев, сектор ҳамда корхона ва ташкилот раҳбарлари иштирок этиб, аҳолидан тушган мурожаатларга жавоб қайтарган эди. Хўш, ўтган вақт давомида қанча фуқаронинг мурожаатига ечим топилди?\nТуман ҳокимлигидан олинган маълумотга кўра, аҳолидан “Очиқ мулоқот” кўрсатувига 44 мурожаат келиб тушган бўлса, шундан 39 таси ижобий ҳал қилинган ва қолган 5 та мурожаат ўрганилмоқда.\nҲокимият берган маълумотдан сўнг айрим мурожаатчилар билан телефон орқали боғландик. Паст Дарғом туман мутасаддилари аҳоли йўллаган мурожаатларнинг ечимини топишга ҳаракат қилган. Аммо айрим ташкилот раҳбарларининг эътиборсизлиги оқибатида баъзи мурожаатлар бўйича аҳолида ҳануз эътирозлар бор.\n– Оилам билан ижарада яшайман, – дейди Қатортерак маҳалласида яшовчи Шоҳсанам Исматова. – Уй-жой олиш учун тўрт йилдан буён ариза топшираман, аммо менга уй берилиши чўзилиб кетяпти. Шу боис кўрсатув орқали туман мутасаддиларидан мазкур муаммони ҳал қилиб беришларини сўрагандим. Мурожаат қилиб, тўғри қилган эканман. Беш кун ўтмасдан уйимизга тегишли ташкилотлардан одамлар келди ва бизга жорий йилнинг сенябрь ойига қадар уй бериладиган бўлди.\nЯна бир мурожаат эгаси Амир Темур маҳалласида истиқомат қилувчи Шоира Мансурова.\n– Туманимиз ҳокимидан иккита муаммони ҳал қилиб беришини илтимос қилгандим, – деди Ш.Мансурова. – Яъни, маҳалламизнинг бошқа жойларида табиий газ бор, аммо бизнинг кўчада йўқ. Шунингдек, кўчамизда ариқ йўқлиги сабабли ёмғирли кунларда уйимизгача сув киради. Мутасаддилар кўрсатувдан сўнг келишди, бироқ масалага ечим топилмади. Аксинча, камчиликларни бартараф этишини айтиб, улар ҳал қилинди, деган мазмундаги қоғозга (кейинги пайтларда мурожаатчиларнинг бартараф этилмаган муаммосини ҳал қилинди, деб имзо қўйдириш одат тусига кирди) имзо қўйдириб кетишди.\nТуман ҳокимлиги берган маълумотда бу мурожаатчининг муаммоси ўрганилиб, ўз ечимини топгани кўрсатилган.\nПаст Дарғом туманидаги Пўлатчи маҳалласида яшовчи Дилбар Юсупова маҳаллада ичимлик суви йўқлиги ва қудуқ сувидан истеъмол қилаётганини айтиб мурожаат қилган эди.\n– Очиғи, биз яшаб турган жамиятда шу муаммони кўтариб чиқишга уяламан, - дейди у. – Аммо начора уни ҳал қилишга менда имконият етарли эмас. Қолаверса, кўрсатув орқали икки марта туман ҳокимига дардимни айтган бўлсам ҳам мени эшитадиган одам топилмаяпти.\nТуман ҳокимлигидан олган маълумотимизда ҳам мазкур мурожаатчининг иши бартараф этилгани айтилган. Шу ўринда савол туғилади – “Очиқ мулоқот” кўрсатувига тушган мурожаатларнинг аксариятига ечим топилмасдан “бажарилди, бартараф этилди”, дея ҳужжат қилиб қўйиб нимага эришамиз?


АҚШнинг Ироқдаги қўшинлари қўмондонлиги муқаддас рамазон ойи давомида кунига 80га яқин маҳбусни озод этишни режалаштирмоқда.\nАҚШ ҳарбийлари жамият учун хавфли бўлмаган маҳбусларгина озод этилишини маълум қилди.\nРамазон ойи ироқлик суннийлар учун 13 сентябрь куни, шиалар учун 14 сентябрдан бошланади.\nШунингдек, Ироқда шайх Абдул Саттор Абу Риша ва унинг икки соқчиси жангарилар қурбони бўлгани ҳам хабар қилинмоқда. Шайх кетаётган машина йўл четига ўрнатилган бомбага дуч келган.\nШайх Абдул Саттор Абу Риша Анбар вилоятида “Ал-Қоида” жангариларига қарши курашаётган сунний қабилалар етакчиси эди.


Ўзбекистон Марказий банки 2016 йил 24 майдан бошлаб валюта операциялари бўйича бухгалтерия ҳисоби, статистик ва бошқа ҳисоботларни юритиш, шунингдек, божхона ва бошқа мажбурий тўловлари учун хорижий валюталарнинг сўмга нисбатан янги қийматларини белгилади.\nУнга кўра, 1 АҚШ доллари 2919 сўм 35 тийин этиб белгиланди. Бу 17 майдаги курсга нисбатан 5 сўм 25 тийинга кўп.\n24 майдан эътиборан 1 евро қиймати 3334 сўм 40 тийин (17 майдаги курсга нисбатан 10 сўм 55 тийин арзон), 1 Хитой юани 446 сўм 1 тийин (17 майдаги курсга нисбатан 53 тийин арзон), 1 Россия рубли эса 43 сўм 98 тийин (17 майдаги курсга нисбатан 90 тийин арзон) этиб белгиланган.\n13:55 Ўзбекистонда долларнинг расмий курси 75 тийин кам 2900 сўмга етди


АҚШ атом сувости кемаси Тинч океанида сувости тоғи билан тўқнашиб кетгани маълум қилинди\n09:48 / 02.11.2021\nАҚШнинг USS Connecticut атом сувости кемаси октябр бошида Жанубий Хитой денгизида харитада белгиланмаган сувости тоғи билан тўқнашиб кетган. Бу ҳақда АҚШ ҳарбий-денгиз кучлари институти (USNI) янгиликлар портали маълум қилди.\nВоқеанинг тергови ўтган ҳафта якунланган. Унинг давомида сувости кемаси сувости тоғи билан тўқнашиб кетгани аниқланган. Тергов натижалари АҚШнинг 7-флоти қўмондони вице-адмирал Карл Томасга берилган. У воқеа юзасидан бирор чора кўриш-кўрмаслик борасида қарор қабул қилади.\nUSNIнинг хабар беришича, тўқнашув оқибатида сувости кемасининг балласт цистерналарига шикаст етган. Зарба кеманинг тумшуқ қисмига тўғри келган. Унинг ядро куч қурилмасига зарар етмаган.\nConnecticut октябр бошида Жанубий Хитой денгизида номаълум объект билан тўқнашиб кетгани маълум қилинган. Ўшанда сувости кемаси айнан қандай объект билан тўқнашгани маълум қилинмаган. Воқеа оқибатида 11 денгизчи лат ейиш ва кесилган жароҳатлар олган. Бироқ сувости кемасидан ҳеч кимни эвакуация қилишга зарурат бўлмаган.\nЎз навбатида, Хитой ушбу воқеа юзасидан хавотир билдирган. Хитой ташқи ишлар вазирлигининг расмий вакили Чжао Лицзян АҚШ Хитойга фалокат тафсилотларини, жумладан у қаерда юз бергани, сувости кемаси нимани мақсад қилгани ва воқеа оқибатида атроф-муҳитга зарар етгани-етмаганини маълум қилиши кераклигини айтган.\nАҚШ «омикрон» сабабли мамлакатга кирувчилар учун талабларни кучайтириши мумкин — ОАВ\nДоҳада АҚШ делегацияси “Толибон” билан музокаралар ўтказди\n23:26 / 30.11.2021\nПандемия вақтидаги ёрдам пулига Lamborghini сотиб олган америкалик 9 йилга қамалди


Олимлар: Сули ёрмаси саратондан қутқаради\n15:27 / 14.06.2016\nҲарвард университети олимлари янги тадқиқот ўтказишди ва ҳар куни сули ёрмасидан тайёрланган бўтқани истеъмол қилиш саратондан ҳимоя қилишини аниқлашди. Бу ҳақида The Telegraph нашри маълум қилган.\nОлимлар 800 минг киши тўғрисидаги маълумотлар сақланган 12та йирик тадқиқотни таҳлил қилиб чиқишди. Бунинг натижасида сули ёрмасини кунига 70 граммдан истеъмол қилган кишиларда ҳар қандай касалликдан вафот этиш хавфи 22 фоизга, саратон касаллиги натижасидаги ўлим хавфи эса - 20 фоизга камайгани аниқланди.\nБундан ташқари, юрак-қон томири касалликлари натижасида юз берадиган ўлим хавфи ҳам 20 фоизга қисқаргани кузатилган.\nОлимлар барча инсонларга кунни сули ёрмасидан (70-100 грамм) тайёрланган бўтқа билан бошлашни тавсия қилишмоқда. Уларнинг фикрича, макарон маҳсулотлари ёки гуручга қараганда сули ёрмасининг фойдали хусусиятлари анча кўпроқ.


ИҚТИДОРЛИ ҚИЗЛАР ХАЛҚАРО TECHNOVATION CHALLENGE ТАНЛОВИДА ҚАТНАШАДИ\nЎзбекистонлик 200 нафарга яқин қиз мамлакатда илк бор ўтказилаётган халқаро Technovation Challenge танловида иштирок этади. Уч ой давомида уларга шаҳар, туман ва маҳаллалардаги муаммоларни ҳал этишга қаратилган ижтимоий мобиль иловани яратиш вазифаси топширилади.Бу ҳақда «Газета.uz» сайти хабар бермоқда.\nTechnovation Challenge — фақатгина 15−18 ёшдаги қизлар учун мўлжалланган йирик технологик ишланмалар танлови. Дастур мутлақо бепул бўлиб, Google, Yahoo, Adobe, Intel, Oracle, Dropbox кўмагида амалга оширилади, 2015 йилдан БМТ ва “БМТ Аёллар” тузилмаси (UN Women) иштирокида ўтказилмоқда.\nБепул дастур кодлаш, бизнес, маркетинг ва питчинг (лойиҳани салоҳиятли буюртмачи ёки харидорга намойиш қилиш) каби модулларни ўз ичига олади. Technovation Challenge қизларда танқидий фикрлаш, тадбиркорлик ва дастурлаш кўникмаларини ривожлантиришга йўналтирилган. Танлов қизларни техник соҳаларга қизиқтиришга ҳам йўналтирилган. Очиқ маълумотлар портали маълумотларига кўра, Ўзбекистонда етакчи техник олий таълим муассасаларида қизлар улуши 16−22 фоизни ташкил этмоқда.


Ишонч ва шубҳа 02 — Dilkashradio.com\nАссалому алайкум. Агар суҳбатларимизни тинглаб бораётган бўлсангиз, ўтган сафар сизлар билан жуда бир антиқа мавзу ҳақида суҳбатлашган эдик. Шубҳа ва Ишонч. Бу иккаласи ёнма-ён келиши мумкинми? Келиши мумкин экан. Буни кўриш учун шогирдларнинг ҳаётига бир назар солиб кўрайлик. Улар ҳам Исога шубҳа билан қараганмиканлар? Матто 28:17 оят шундай дейди: «Улар Исони кўриб, Унга сажда қилдилар. Баъзилари эса шубҳага бордилар.» Ишониш қийин, қандай қилиб узоқ вақт Исо билан бирга юрган, Унинг мўъжизларини, табиат ва ўлим устидан ҳукмронлигини кўрган шогирдлар Унга шубҳа билан қараган бўлсалар? Исо Лазарни тирилтирганида, улар Исо билан бирга эди-ку?! Беш минг одамни йўқ жойдан тўйдирганида ўша ерда эдилар-ку!\nҚайиқ устида туриб, тўфонни тинчлантирганида, боладан ва бир нечта бошқа кишилардан жинни қувиб чиқарганида, кўрнинг кўзини очганида, шолни юргизганида Унинг ёнида эдилар-ку! Шунча нарсани, қудрат тўла сўзини эшитган шогирдлар яна қандай қилиб Уни тирик кўрганида шубҳага боришлари мумкин?! Ҳа, нима ҳам дердик. Калом борини ёзади. Улар чиндан ҳам, кўриб турганимиз Исомикан? – дея шубҳага боргандилар. Исони ҳали хочга михламасларидан олдин Уни хочга михлашаларини, аммо учинчи куни тирилажаги ҳақида айтган эди. Шогирдларнинг шубҳаланганларига қараганда, Исо бу сўзларни айтаётганда, сўзларнинг маъносини тўлиқ уқмаган кўринадилар. Исо улар билан тоғда охирги марта суҳбатлашаётганда шогирдларинининг баъзилари унга шубҳа билан қараётганини сезмаганмикан?\nАлбатта сезган. Аммо бунга эътибор қилмаган. Аксинча, уларга буюк бир топшириқни берган. Шогирдларига, шу жумладан шубҳаланаётганларга ҳам шундай деди: «Менга осмонда ҳам, ерда ҳам бутун ҳокимият берилгандир. Шунинг учун бориб, барча халқлардан шогирд орттиринглар. Уларни Ота, Ўғил ва Муқаддас Руҳ номи билан чўмилтириб, имонга киритинглар. Мен сизларга буюрган ҳамма нарсага амал қилишни уларга ўргатинглар. Мана, Мен ҳар куни, дунёнинг охиригача сизлар билан бирга бўламан.» Тўғрисини айтсам, мана шу охирги мисраларни жуда ёқтираман. Исо Масиҳнинг Ўзи ҳар куни, дунёнинг охиригача биз билан бирга бўлишини билиш, ҳис қилиш жуда ёқимли. Бу қийинчиликка тушган чоғимизда далда беради. Энди яна шубҳага қайтсак. Шогирдлар баъзида имонда биздан ортиқроқ, баъзида тенг бўлишган.\nЧунки биз ҳам, ҳаётимиз давомида жуда кўп марта Худонинг ишларига шубҳа билан қараймиз. Унинг чиндан ҳам тўғри иш қилаётганига ишонолмаймиз. Баъзан эса, қийинчиликларимизга қарамай, Худога бўлган ишончимизни йўқотмаймиз. Биз ҳам шогирдлар каби, ҳаётимиздаги ҳар бир босқичда шубҳалансак-да, Худога бўлган ишончимизга тирмашиб, барибир олдинга юрамиз. Олға қадам ташлар эканмиз, Худо биздаги шубҳаларни бутунлай олиб ташлайди. Ҳар сафар Худо билан бўлган муносабатлар орқали У ҳақида кўпроқ билиб борамиз. Худо эса бизга ҳар сафар янги ва янги ҳолатларни бераверади. Ҳаётингизда нима содир бўлмасин, Исонинг ваъдаси ўзгармайди. У ҳар куни ва дунёнинг охиригача сиз билан бирга бўлади. Шуни билган ҳолда, Унинг буйруғига итоат қилинг. Унинг ҳокимияти остида дадил ва бақувват бўлинг. Шогирдларнинг ҳаёти ҳақида билишни истасангиз бизнинг www.najot.com ва dilkash@najot.com сайтимизда меҳмон бўлинг.


Ўзини Ўзбекистондаги сув ресурсларини асрашга бағишлаган тадқиқотчи - Anhor\nAnhor Все посты Ўзини Ўзбекистондаги сув ресурсларини асрашга бағишлаган тадқиқотчи\nМақсад пахта далаларини ва суғориладиган майдонларни кенгайтириш эди, – дейди Қаҳрамон ака. Бироқ тез орада бунинг салбий оқибатлари пайдо бўлди – Амударё ва Сирдарё сувларини чўлдаги пахта далаларига йўналтириш сувнинг бир пайтдар катталиги бўйича дунёда тўртинчи бўлган кўл, яъни Орол денгизигача етиб боришига имкон бермади. Бу Орол денгизининг қуришига олиб келди, унинг оқибатлари ҳудуддаги флора ва фаунага жиддий таъсир кўрсатди ва ер ости ҳамда ер усти сувлари ресурсларининг юкламасини оширди.\nЎзбекистон 4,3 млн шектар экин майдонига эга бўлиб, қишлоқ хўжалик сектори мамлакатда сувнинг энг йирик истеъмолчиси ҳисобланади. “Сувнинг 90% дан ортиғи қишлоқ хўжалигида ишлатилади, суғориладиган ерларнинг деярли ярми насос билан суғорилади, бунда сув Амударёдан 150 метр баландликка тортилади”, – дея таъкидлайди Қаҳрамон ака.\nҚаҳрамон ака ва унинг жамоаси тадқиқотларни Ўзбекистоннинг Қашқадарё вилоятидаги Қарши чўлида олиб борди. бу ерда катта миқдордаги сув 335 минг гектар ерни суғориш учун 7 та насослар каскади ёрдамида 153 метр баландликка тортилади. Айни пайтда Қарши чўли ҳудуди 5 млрд кубометр сувни юқорига кўтариш учун йилига 2 млрд киловатт соат электр энергиясидан фойдаланади. Эгатлар бўйлаб анъанавий самарасиз суғориш ишларида чиқариладиган сувнинг 30 фоизи дренаж тизими орқали дарёга қайтади ва ер усти сувларини ҳамда атроф-муҳитни ифлослантиради. Томчилатиб суғориш методи билан ўтказилган тажрибалар яхши натижаларни кўрсатди – бунда эгатлар бўйлаб суғориш учун зарур бўлган сувнинг ярмидан камида талаб қилинди. “Умуман олганда, томчилатиб суғориш самарадорлиги эгатлар бўйлаб одатий суғориш билан солиштирганда жуда юқори бўлди. Ўғитлардан камроқ фойдаланиш, сув оқиб кетишининг камайиши ва ҳосилдорлик ҳамда сувдан фойдаланиш унумдорлигининг ошиши қўшимча афзалликларга айланди” , – дейди Қаҳрамон ака.\n«Агар ҳукумат қишлоқ хўжалик секторида субсидияларни энергия тежовчи технологиялардан сувни тежовчи технологияларга ўтказса, бу сувдан фойдаланиш самардорлигини 30% га оширади, қайтиб келадиган оқава сув билан ифлосланишни камайтиради ва энергияни тежайди. Ўзбекистонда энергиянинг 80% гача миқдори табиий газ ҳисобидан ишлаб чиқилгани боис (атмосферага углерод ташланиши билан боғлиқ) тадқиқотимиз натижалари насос билан суғориладиган участкаларда сув ав энергиядан фойдаланишни яхшилаш углерод ташланишини сезиларли даражада камайтиришини кўрсатди», – дея хулоса қилади Қаҳрамон ака.


ПӘН АЙЛЫҒЫ ӨТКЕРИЛДИ » Aqmang'i't tan'i' gazetasi'\nАпрель – аралас пәнлер айлығы мүнәсибети менен 5-6-7-класслар арасында жарыслар шөлкемлестирилди. Бундағы мақсет усы пәнлер бойынша оқыўшылардың алған билим көнликпелерин, зийреклигин, шаққанлығын баҳалаў болып есапланады. Жарыс даўамында оқыўшылар сүўрет пәнинен төрт мәўсимди сүўретлеў, мийнет пәнинен реңли қағазлардан ҳәр түрли ойыншықлар ислеў, қосық пәнинен ўатан ҳаққында қосық айтыў, «Мен киммен» ойын шынығыўы ҳәм үйге тапсырма шәртлери бойынша өз-ара күш сынасты.\nЖарыс жуўмағында 6-класс оқыўшылары 1-орынды, 7-класс оқыўшылары 2-орынды ҳәм 5-класс оқыўшылары\n3-орынларды алды. Оқыўшылар мектеп жәмәәти тәрепинен таярланған «Ҳүрмет жарлығы» менен сыйлықланды.\n14-санлы мектеп муғаллими


Статистика: Юртимизда 5 минг 400 дан зиёд чет эл капитали иштирокидаги корхона фаолият кўрсатмоқда - Уч илдиз\nЖорий йилнинг 9 ойида хориж давлатларидан 1 минг 600 фуқаро Ўзбекистонга\nдоимий яшаш учун кўчиб келган. Расмий маълумотларга кўра, январь-сентябрь ойлари бўйича мамлакатимизда ўртача иш ҳақи миқдори 1 миллион 346 сўмни ташкил қилган. Бу ўтган йилнинг мос даврига нисбатан 14,2 фоизга кўп. Шу кунларда юртимизда 5 минг 400 дан зиёд чет эл капитали иштирокидаги корхона фаолият кўрсатмоқда.\nХалқаро пресс-клуб сессиясида ислоҳотлар самараси кўзгуси – рақамлар Ўзбекистон Республикаси Давлат статистика қўмитаси раиси Б.Бегалов, иқтисодиёт вазирининг биринчи ўринбосари М.Мирзаев ва бошқа статистика соҳаси мутасаддилари томонидан атрофлича шарҳланди.\nПрезидентимиз Шавкат Мирзиёевнинг 2017 йил 31 июлдаги “Ўзбекистон Республикаси Давлат статистика қўмитаси фаолиятини такомиллаштириш чора-тадбирлари тўғрисида”ги қарорига мувофиқ халқаро стандартлар асосида фаолият юритаётган Давлат статистика қўмитаси халқимиз эришаётган ютуқ ва камчиликларни рақамлар таҳлилида ҳавола этиб боради. Пировардида, мақсад ва вазифаларимизни шунга мос белгилаймиз.\nТаъкидлаш жоизки, Ўзбекистоннинг халқаро рейтингларда холис ва тўғри баҳоланишини таъминлаш мақсадида Давлат статистика қўмитаси томонидан халқаро ташкилотларнинг 17 саволномаси доимий тўлдириб борилади. Жумладан, БМТнинг Европа иқтисодий комиссияси, Халқаро валюта фонди, Жаҳон банки, Европа тикланиш ва тараққиёт банки, Осиё тараққиёт банки ва бошқа халқаро ташкилотлар билан статистика соҳасида ҳамкорлик алоқалари йўлга қўйилган.\nМаълумки, иқтисодий ислоҳотларни амалга оширишда асосан статистик маълумотларга таянилади. Бу маълумотлар қанчалик равшан ва аниқ бўлса, мутахассислар иқтисодиётда мавжуд муаммоларни таҳлил қилиб, унинг ечимларини топади.\n– Бугунги кунда инфляция, яъни барча товар ва хизматларга бўлган нарх индексининг кўтарилиши билан боғлиқ жараён кўпчиликни қизиқтириши табиий, – деди иқтисодиёт вазирининг биринчи ўринбосари М.Мирзаев. – 2017 йилда инфляция даражаси 13-14 фоиз бўлиши кутилмоқда. Унинг ўсиш сабаблари нималардан иборат? Биринчиси, бу – йиллар давомида нархларни либераллаштириш бўйича чора-тадбирларнинг ортга сурилиб келаётгани билан боғлиқ. Жорий йилда айрим товарлар ва хизматларга белгиланган нархларни либераллаштириш бўйича амалий ишлар қилинди. Иккинчиси, Халқаро валюта фонди услубига ўтишимиз ва ҳисоб-китоблар шу асосда амалга оширилиши ҳам инфляция даражасига таъсир кўрсатади.\nЖурналистлар бензин нархининг ошиши инфляция даражасига қанчалик таъсир кўрсатгани билан қизиқди.\nМаълумки, жорий йилнинг 15 ноябридан ёқилғи-мойлаш маҳсулотлари нархи либерализация қилинди. Бу жараёнда бензин нархи ошди. Бугунги кунда А-80 бензини нархи 3800 сўм, А-91 бензини нархи 4300 сўм этиб белгиланган.\nМутахассисларнинг фикрича, бир неча йиллар давомида ёқилғи-мойлаш маҳсулотлари нархи оширилмаган. Бу мамлакатимиздаги нефть-газ тизими корхоналарининг охирги йилларда зарар билан ишлашига сабаб бўлди. Натижада маҳсулотлар тақчиллиги юзага келди. Шу боис, ёқилғи-мойлаш маҳсулотлари, хусусан, бензин нархининг ошиши нефть-газ корхоналарининг самарали ишлаши, мамлакатимизнинг барча ҳудудларини бензин билан таъминлаш, келгусида ёқилғи-мойлаш маҳсулотлари нархи янада ўсишининг олдини олиш имконини яратади.\nШу ўринда бензиннинг хорижий давлатлардаги ўртача нархларини эътиборингизга ҳавола этамиз. Қозоғистонда 1 литр бензиннинг ўртача нархи 0,54, Беларусда 0,63, Россияда 0,69, Тожикистонда 0,75, Украинада 1,03, Туркияда 1,43, Германияда 1,61, Буюк Британияда 1,62, Италияда 1,83 АҚШ долларини ташкил этади. Ўзбекистонда эса айни пайтда 1 литр бензиннинг ўртача нархи 0,52 АҚШ долларига тенгдир.\nҚайд этилдики, мамлакатимизда бензин нархи ўртача 39 фоизга ошган. Ноябрь ойида умумий инфляция даражаси 2 фоизни ташкил этган бўлса, унинг 0,5 фоизи бензин нархи ошиши ҳисобига тўғри келмоқда.\nМамлакатимизда ялпи ички маҳсулот ўсишида энг кўп улуш Тошкент шаҳри ҳисобига тўғри келмоқда. Кейинги ўринларда Тошкент, Самарқанд ва Қашқадарё вилоятлари турса, Сирдарё, Жиззах, Хоразм вилоятлари паст кўрсаткич билан қолмоқда. Таҳлилларга кўра, кичик бизнес ва хусусий тадбиркорликнинг иқтисодиёт тармоқларидаги улуши ортган.\nХалқаро пресс-клуб сессиясида мавзуга доир саволларга жавоб берилди.\nNext story Талабалар давомати қаттиқ назорат қилинмоқда\nPrevious story Тил ва адабиёт таълимини оптималлаштириш ўзини қанчалик оқламоқда?


WADA раҳбарлари Россияни қайтариш усулларини “яширинча” муҳокама қилишди\n09:32 / 22.11.2016\nБутунжаҳон допингга қарши кураш агентлиги раҳбари Крейг Риди ва бош директори Оливер Ниггли Россиянинг ташкилотдаги тақдирини муҳокама қилишди. Суҳбат Шотландиянинг Глазго шаҳрида, WADA муассислари йиғилиши сўнггида бўлиб ўтган, деб хабар қилмоқда RT телеканали.\nБу суҳбатнинг ўзига хос жиҳати, икки юқори лавозимли мулозимнинг мулоқоти “яширинча” бўлиб ўтганидадир. Мажлис тугаганидан сўнг, Крейг Риди ва Оливер Ниггли қаршисида турган микрофонларни ўчиришни унутиб, суҳбатларини давом эттиришган. Бош директор Ридининг Россия билан ҳамкорлик борасида қарашини билишга қизиққан. Шундан сўнг, допингга қарши кураш халкаро агентлиги раҳбарлари ўртасида қуйидагича суҳбат бўлиб ўтган:\nНиггли: Биз Россия билан ишлаётганимизни маълум қилсак тўғри бўлар эди. Аммо, биз уларни қайтариш учун шошаётгандек таассурот уйғотмаслигимиз керак.\nРиди: Албатта, албатта.\nНиггли: Ўйлайманки, биз бироз кутишимиз керак, (…) биз уларнинг сафимизга қайтишини хоҳлаймиз. Аммо исталган шартларда эмас. Бу борада эҳтиёткор бўламиз.\nРиди: Ҳа, мен Смирновга кучлироқ туртки беришим мумкин.\nНиггли: Ҳа, лекин жуда ҳам эмас...\nРиди: Бетараф ўринни эгаллаймиз.\nНиггли: Улар қайтишмаса, унчалик ҳам хафа бўлмаймиз. Бироқ, ҳаммасини тўғри бажарсак, улар қайтишлари мумкин. Биз IAAF (Халқаро енгил атлетика федерацияси) ва IPC (Халқаро паралимпия қўмитаси) билан бу масалада ишлаяпмиз.\nЭслатиб ўтамиз, 2015 йил ноябрида WADA’нинг мустақил комиссияси Россия енгил атлетикасидаги допинг билан боғлиқ ишлар юзасидан суриштирув олиб борган эди. Унинг ҳисоботи Россия енгил атлетика терма жамоасини барча халқаро ўйинлардан четлатишга сабаб бўлганди. Россия допингга қарши агентлиги (РУСАДА) фаолияти эса WADA интизомига мос келмаслиги таъкидланганди.\n2016 йилнинг 18 июлида Бутунжаҳон допингга қарши кураш агентлиги махсус комиссияси раҳбари Ричард Макларен 2014 йилги Сочи Олимпиадасида допингга қарши қоидабузарликларга оид текширув натижаларини эълон қилгач, ХОҚ Россия енгил атлетика ва оғир атлетика терма жамоаларини Рио-2016 ёзги Олимпия ўйинларига киритмаганди. Кейинроқ, Халқаро паралимпия қўмитаси Россия паралимпия термасини бутунлай дисквалификация қилишга қарор қилган эди.\nРио-2016 паралимпия WADA допинг РУСАДА


Берлинда Европа киноакадемияси совринлари топширилди.\n27 июн 2022, Тошкент вақти: 14:32\nдекабр 07, 2003\nНемис киночилари суратга олган "Гудбай Ленин" филми энг яхши киноасар сифатида тақдирланди.\nФилм фалаж бўлиб ëтган онаси учун ҳудди совет пайтидагидай шароит яратишга уринган фарзанд ҳақида ҳикоя қилади.\nФилмдаги бош рол ижрочиси Даниел Брюл энг яхши актер, сценарий муаллифи Бернд Лиҳтенберг энг яҳши сценарий устаси учун бериладиган мукофотнинг соҳиби бўлишди.\nФестивалнинг энг яхши режиссер мукофоти "Догвилл" филмини суратга олган Ларс фон Труерга насиб қилди.\n"Йил кашфиëти " совринига рус киночиси Андрей Звягинцевнинг "Қайтиш" филми сазовор бўлди.


“Президент асарларини ўрганамиз” кўрик-танлови » Farg'ona viloyati hokimligi xalq ta'limi boshqarmasi rasmiy veb sayti\nFarg'ona VXTB » Umumiy » “Президент асарларини ўрганамиз” кўрик-танлови\n12 мая 2015 06:32 Ko`rildi: 855 Bildirilgan fikrlar: 0 Qog`ozga chiqarish\nЎзбекистон Республикаси Президенти Ислом Каримов асарларининг ўқувчилар томонидан чуқур ўрганилишини рағбатлантириш, уларда ёритилган миллий анъаналаримиз ва қадриятларимизнинг тикланиши, юртимизда инсон ҳуқуқлари ва эркинликларининг кафолатланиши ҳамда миллий истиқлол ғояларини ўқувчи-ёшлар онгига сингдириш орқали уларнинг ижтимоий-сиёсий фаоллигини ва ҳуқуқий билимларини янада ошириш, шунингдек, Халқ таълими вазирлигининг 2015 йил 20 мартдаги 86-сонли “Президент асарларини ўрганамиз” Республика кўрик-танловини ўтказиш тўғрисидаги буйруғи ижросини таъминлаш мақсадида, вилоят халқ таълими бошқармасининг 2015 йил 23 март кунги 38-сонли буйруғи ишлаб чиқилди ва барча туман, шаҳарларга етказилди.\n“Президент асарларини ўрганамиз” кўрик-танловининг 1-мактаб босқичи жорий йилнинг 5 апрельга қадар, 2-туман(шаҳар) босқичи 10 майга қадар ўтказилди ва 1-босқичда 4595 нафардан ортиқ, 2-босқичда 720 нафар ўқувчи қатнашдилар. Кўрик-танловнинг 3-вилоят босқичи жорий йилнинг 5 май куни белгиланган Низом асосида вилоят Ахборот ресурс марказида ўтказилди. Вилоят босқичида иштирок этиш учун туман(шаҳар) ва вилоят тасарруфидаги ихтисослаштирилган мактаб интернатларидан 1 нафардан ўқувчи, жами 15 нафар ўқувчиларнинг хужжатлари тақдим этилди. Танловнинг 1-шарти бўйча тақдим этилган рефератлар ҳакамлар ҳайъати томонидан танлов бошлангунга қадар кўриб чиқилди ва ўқувчиларнинг рефератлари юзасидан тақризлар ёзилди. Кўрик-танлов иштирокчилари ўз ижодий ишларини ҳакамлар ҳайъати аъзолари олдида ҳимоя қилдилар.\nТанловнинг 2-шарти бўйича иштирокчилар мавзуга оид берилган саволларга жавоб бердилар. 3-шартда ҳар бир иштирокчи ўзбек шоирларининг “Мустақиллик”, “Ватан” ҳақида ёзган шеърларидан бирини ифодали ўқиб бердилар. 4-шартда иштирокчилар 20 дақиқа давомида 20 та тест саволларига жавоб бердилар ва ҳар бир тўғри жавоб 2 балл билан баҳоланди.\nТанлов жараёнига халақит қилмаган ҳолда ота-оналар ва ўқитувчилар, Фарғона вилояти педагогларнинг “Устоз ” газетаси ходимлари кузатиб бордилар.\nКўрик-танловнинг вилоят босқичи натижаларига кўра, Қўштепа тумани 1-умумий ўрта таълим мактабининг 9-“д” синф ўқувчиси Самийева Гулхумор Аббосжон қизи I-ўринни эгаллади.\nҒолиба бошқарма томонидан қимматбахо совға ва фаҳрий ёрлиқ билан тақдирланди.Кўрик танловнинг Республика босқичига йўлланма олди


Finance.uz - «Ўзагросуғурта»нинг олти ойлик шартнома мажбуриятлари 35,9 трлн. сўмни ташкил этди\n«Ўзагросуғурта»нинг олти ойлик шартнома мажбуриятлари 35,9 трлн. сўмни ташкил этди\n«Ўзагросуғурта» АЖ томонидан минтақавий бўлинмаларнинг моддий-техник базасини яхшилаш, мижозларга хизмат кўрсатиш сифатини ошириш масаласига доимий эътибор қаратиб келинмоқда.\nЖумладан, яқинда Бухоро вилоятида Жамиятнинг Бухоро вилояти филиалининг замонавий қулайликларга эга ҳамда моддий-техник базаси илғор ахборот технологиялари билан жиҳозланган, қайта реконструкция қилинган биноси фойдаланишга топширилди. Замонавий қулайликларга эга филиалнинг очилиш маросимида Бухоро вилояти ҳокими, «Ўзагросуғурта» АЖнинг Бошқарув раҳбарияти, барча вилоятлар филиаллари раҳбарлари, ходимлар, жамият мижозлари иштирок этиб, ушбу филиал вилоят аҳолиси, жамият мижозлари учун катта қулайликлар яратиши, суғурта хизматларини кўрсатиш сифатини янги босқичга олиб чиқишида катта аҳамият касб этиши таъкидланди.\nШунингдек, тантанали тадбирдан сўнг филиалда «Ўзагросуғурта» АЖнинг биринчи ярим йиллик фаолияти якунларига бағишланган йиғилиш бўлиб ўтди. Унда жорий йилнинг олти ойида жамиятнинг молиявий-иқтисодий ривожланиши прогноз кўрсаткичларининг бажарилиши тўғрисидаги ҳисоботлари тингланди.\nМажлисда жорий йил I ярим йиллик якунлари бўйича жамият фаолиятининг натижалари ҳар томонлама таҳлил қилиниб, суғурта бозоридаги ўрнини янада мустаҳкамлаш, аҳолига янги суғурта хизматларини жорий этиш масалалари муҳокама этилди. Шунингдек, жамият иш режаларига зарур қўшимча ва ўзгартиришлар киритиш чора-тадбирлари белгиланди.\nТаъкидландики, жамият 2019 йил биринчи ярим йиллик якунлари бўйича суғурта шартномалари тузиш жиҳатидан республика суғурта бозорида етакчи ўринда бормоқда. Суғурта компанияларига бўлган ишонч, компания томонидан суғурта қилдирувчиларга кўрсатилаётган хизматлар ҳажми, шунингдек, компания шартнома мажбуриятларини бажариши, яъни кўрилган зарар бўйича тўловларни ўз вақтида қоплаб бериши билан белгиланади. Жамият тизимида суғурта даъволарини кўриб чиқишни такомиллаштириш ҳамда мижозларга етказилган зарарни тез муддатда тўлаб бериш самарадорлиги доимий равишда ошириб борилмоқда.\nҲисобот давомида биринчи ярим йилликда жамият бўйича 134 млрд. сўмдан ошиқ миқдорда суғурта мукофотлари тушуми таъминланди. Бу ўтган йилнинг шу даврига нисбатан ўсиш суръатлари 17.2 фоизни ташкил қилди. Ўтган олти ой давомида тузилган шартномалар бўйича олинган мажбуриятлар 35,9 трлн. сўмни ташкил этди. Келиб тушган 10269 та аризалардан 9762 та аризалар қаноатлантирилиб умумий миқдорда 28,4 млрд. сўм суғурта товонлари тўлаб берилди. Қишлоқ хўжалиги маҳсулотларини суғурталаш ва мамлакатимизнинг чекка масканлари аҳолисига суғурта хизматларини кўрсатиш борасида ҳам салмоқли ишлар амалга оширилиб шартномаларнинг 22851 тасини шу йўналишдаги шартномаларни ташкил этиб, улар юзасидан 18,3 млрд. сўм суғурта товонлари тўланди. Шу жумладан, аҳоли суғуртаси бўйича 1043999 та шартномалар тузилиб, 4,3 млрд. сўм миқдорида товон пуллари тўлаб берилди.\nБу ҳақда «Ўзагросуғурта» АЖ ахборот хизмати маълум қилган.


Ички ишлар вазирининг матбуот котиби Шоҳрух Ғиёсовнинг журналист ва блогерларга мурожаати - Namanganliklar.uz\nИчки ишлар вазирининг матбуот котиби Шоҳрух Ғиёсовнинг журналист ва блогерларга мурожаати\nСўнгги вақтларда ижтимоий тармоқларда ички ишлар органлари ходимларининг хизмат фаолияти билан боғлиқ кўплаб тасвирлар ва мақолалар жойлаштирилмоқда. Ижобий видеолавҳалар билан бирга, афсуски ходимларимиз томонидан йўл қўйилган салбий ҳолатлар, хато ва камчиликлар тасвирланган контент ҳам мавжуд. Мазкур очиқлик ўз ўрнида ходимларнинг жамоатчилик назоратида эканлигини уқтириш билан бирга, хизматимиздаги камчиликларини аниқлаб, бартараф этишга ҳамда тизимни номуносиб ходимлардан тозалашга ёрдам бермоқда.\nЛекин шу билан бирга айрим ҳолатларда ходимларнинг ҳаракатлари ортидан пиар қилиш, ҳақиқатдан йироқ бўлган баёнотлар орқали уларни обрўсизлантиришга уриниш, ички ишлар органлари ходимларига нисбатан бўлган шахсий адоватни ижтимоий тармоқлар майдонига чиқариш каби носоғлом тенденция ҳам кузатилмоқда. Бунинг энг ёмон томони, ўз бурчини садоқат билан бажараётган ходимларнинг кайфиятига салбий таъсир кўрсатишидир.\nЖорий йилнинг ўзида, ижтимоий тармоқларда ички ишлар органлари ходимларини обрўсизлантиришга қаратилган 1470 дан ошиқ маълумотлар тарқатилганлиги аниқланган. Ушбу хабарларнинг деярли 60 фоизи чет элда рўйхатдан ўтган аккаунтлар орқали чиқарилгани маълум бўлган. Бу борада, юздан ошиқ фуқароларимиз билан тушунтириш ишлари олиб борилиб, маълумот тарқатиш маданиятига риоя қилиш борасида суҳбатлар ўтказилган.\nМаълум қиламизки, ҳозирги вақтда Ички ишлар вазирлиги ҳеч қачон бўлмаганидек очиқликни, шаффофликни ҳамда оммавий ахборот воситалари билан ҳамкорликни намойиш этиб келмоқда. Ички ишлар органларининг бирорта соҳаси йўқки журналистлар ёки ижтимоий тармоқ юритувчиларининг ҳамкорлигини рад этган бўлса. Соҳа ахборот хизматлари ўз фаолиятини нафақат вазирликнинг марказий аппарати, балки жойлардаги барча органларда олиб бормоқдалар.\nИчки ишлар органларида фуқароларнинг мурожаатларини кўриб чиқиш масаласи ҳам аниқ тизимийлик асосида йўлга қўйилган, айниқса ходимларнинг хатти-ҳаракатлари устидан тушган шикоятларнинг биронтаси ҳам эътиборсиз қолдирилмайди. Албатта, камчилик ҳар бир соҳада мавжуд, уларни бартараф этиш эса тизим раҳбариятининг бирламчи вазифасидир, шунинг учун Ички ишлар вазирлиги соғлом танқид ва конструктив мулоқотга доим тайёр.\nИчки ишлар вазирлигининг ахборот хизмати барча журналистлар, блогерлар ва ижтимоий тармоқ юритувчиларини соғлом ва конструктив ҳамкорликка чақиради, соҳадаги ўзгаришлар, ижобий ишлар билан шахсан танишишларига имконият яратиб беради. Жавобан эса, ички ишлар органлари билан боғлиқ ҳар қандай ахборот ёки танқидий баёнот субъективизмдан йироқ бўлишини ҳамда холисликни акс эттиришини сўрайди.\nФурсатдан фойдаланиб, вазирликнинг ахборот хизмати билан яқиндан ҳамкорлик қилиб келаётган барча журналистларга, блогерларга ва алоҳида фуқароларга чин дилдан миннатдорчилик билдирамиз.\nИчки ишлар вазирининг матбуот котиби Шоҳрух Ғиёсов\n2 502 Ko'rishlar\nБугун тарихда илк бор ўзбекистонлик қиз UFC мусобақасида иштирок этади


Жасур Ҳамроев: Гулноранинг ишларига тасанно!\nЖасур Ҳамроевнинг 'Shov-shuv.uz сайтидан олинган сурати.\nShov-shuv.uz сайти бош директори Ню Йорк Мода ҳафталиги супасидан қувилган Гулнора Каримовани қалбан қувватлашини билдирди.\nРоссиялик машҳур поп қўшиқчи Филип Киркоров ва телебошловчи Андрей Малаховдан кейин Гулнора Каримова ҳимоясига ëш ўзбек журналисти Жасур Ҳамрoев чиқди.\n16 сентябр куни Ўзбекистондаги шоу бизнес янгиликларини ëритувчи Shov-shuv.uz сайти бош директори Жасур Ҳамроев ўз сайтида "Океан ортида ҳасад ва ғайирлик ортда қолди" деб номланган мақола ëзиб чиқди. Бу эса Ҳамроевнинг Гулнора Каримованинг Ню Йоркдаги кўргазмаси ошига пашша тушганидан бери ëзган биринчи чиқиши эмас.\nЎзбекистон президенти тўнғичи Гулнора Каримованинг Мода аренасидан ресторанга кўчган либос кўргазмаси кейинги бир ҳафта мобайнида АҚШ газеталари ва инсон ҳуқуқлари ташкилотларинимнг ашаддий танқидига нишон бўлди.\nГазеталар Гулнорани сифатлашда “Фашист диктаторнинг қизи”¸ "талончи малика"¸ "Ўзбекистонда энг кўп нафрат қилинадиган аëл" деган қатъий жумлаларни ишлатишди.\nБунинг баробарида Тошкент ва Москвада Гулнора Каримовани қўллаëтганларнинг сийрак гуруҳи ҳам пайдо бўлди.\nРоссиялик поп машшоқ Филипп Киркоров, Россия телеканалининг машҳур бошловчиси Андрей Малахов Гулнора Каримова тарафини олиб чиқди.\nЖорий ҳафтада Facebook ижтимоий тамоғида ўзбек ëшларига нисбат берилган “Наша культура вне политики” деган саҳифа пайдо бўлди.\nБу саҳифа фаоллари ўзбек ëшларини Гулнорани ҳимоя қилиш учун бир ëқадан бош чиқаришга чорлашди.\nГулнора Каримова Ню Йоркдаги Мода ҳафталигидан қувилиб, ўз томошасини 15 сентябр куни Манҳеттен марказидаги Cipriani ресторанида ўтказганидан кейин унинг ҳимоясига 28 яшар ўзбек журналисти Жасур Ҳамроев чиқди.\nЖасур Ҳамроев Озодлик билан суҳбатда Ғарбнинг Гулнорани топташига чидаб тура олмаганини таъкидлар экан¸ президент тўнғичи¸ мамлакатдаги шоу бизнесни ҳам ўз назоратига олгани тахмин қилинадиган Гулнора Каримовани хушомадгўйлик учун эмас¸ самимий севишини айтади.\n- Менинг муносабатимни билмоқчи бўлсангиз, бу муносабат нафақат менинг фикрим деб ўйлайман кўплаб Ўзбекистонда истиқомат қилаëтган ëшларнинг фикри десам муболаға бўлмайди. Мен баралла айтишим мумкин бу ифтихор ва фахр. Бошидан бери айтиб келаяпмиз шу фикрни. Бу ҳақиқат. Бу ҳеч қанақа бир, нима дейди, бўялган фикрлар эмас, самимий юракдан чиққан гапларда. Барибир шу нарса амалга оширилдими биз жуда ҳам хурсандмиз бу нарсадан ва ўйлайманки, мана суратларни ҳам томоша қилиб турибман, мен фахрланаяпман. Мана ўзбегим модаси, умуман олганда ўзбек либослари дунëнинг энг олди шаҳарларида намойиш этилаëтгани назаримда ҳар битта ўзбекни фахрлантиради.\nОзодлик: Бу либослар коллекцияси билан сиз Тошкентдаги либослар кўргазмасида ҳам таниш бўлгансиз. Шунақа тушунаяпман-а?\n- Йўқ, энди бу янги коллекция. Бу бизлар учун ҳам сюрприз эдида мана шу нарсани кўриш. Мана масалан дунëнинг энг олди шаҳарларида айланиб келишининг ўзи бир катта фахрда. Ҳали бизлар буни кўрмадик. Мана энди суратларини кўрдик. Баҳор-ëз коллекцияси бўлгани учун биринчи ўша Mercedes Benz Fashion weekда намойиш этилиши керак эди. Мана шуни бизлар ҳам интизорлик билан кутган эдик.\nОзодлик: Mercedes Benz Fashion weekда намойиш қилинмасдан ресторанга кўчди ва норозилик намойишлари бўлиб ўтди кичкина бўлса ҳам. Бу рақобатчиларнинг ишими ë ҳақиқатан муаммо борми?\n- Бу ноҳақчилик. Энди ўйлаб қарангда нимага энди айнан Guli коллекцияларига нисбатан шунақа иш бўлгани мени ўйлантириб қолдида. Масалан мода билан сиëсат умуман бошқа-бошқа нарса. Буни ҳаммамиз таъкидладик. Менинг назаримда бошқа журналистлар ҳам тўхталиб ўтди бу нарсага. Айтмоқчи бўлганим, бу ўзи номидан маълум Fashion week бўлгандан кейин у ëққа нима дейди пикет ëки нималарнидир ëки бўлмаса қаршилик намойишларини қилишнинг ўзи ахмоқгарчилик деб ҳисоблайманда мен ва мақсад ноаниқ.\nОзодлик: Одамлар “Агар президентнинг қизи бўлмаганида бунақа имкониятлар бўлмас эди. Ўзбекистондан бошқалар чиқмаяптику” дейишаяптида. Суиистеъмоллик йўқмикан, деб эҳтимол қилишаяпти.\n- Албатта суиистеъмоллик йўқ. Чунки мен бу шахснинг ижодини узоқдан туриб кузатаман ва битта нарсага қойил қоламан – ўзида ижодкорлиги борлиги билан ҳамма ëшларнинг олдида ҳурмати бор. Ўзининг ижодкорлигини, ўша ишларини мода орқали кўрсатаяптими тан бериш керак.\nОзодлик: Тошкентдан Слава Охунов деган рассом айтаяптики, “Бир фолклор деган стил бор. Ундан ривожланмаяпти. Музейдаги кийимларни олиб моделларга кийгизса ҳам шунақа эффект бўлади. Йўл йўқ, йўналиш йўқ” деяпти.\n- Энди ҳамманинг ўзининг фикри бор. Мен билмайман улар қанақа фикрда, лекин мен ўзимнинг шахсий фикримни айтишим мумкин. Mана шу ўзимизнинг Тошкентда ўтадиган style.uz санъат ҳафталиги доирасида ҳам, мана бир неча йиллардан бери кузатиб келамиз, қанча-қанча бутун дунëдан машҳур модельер, дизайнерлар ташриф буюрадида буларнинг ишини кўриб тан берган. Ва мана шу санъат ҳафталиги давомида, миллий либослар фестивалини оласизми ëки бошқа чиқишни оласизми ўзининг йўналиши бўлгани учун ҳам ўшалар тан бераяптида. Ўзининг фикрларини кўплаб жаҳон оммавий ахборот воситаларида билдираяпти. Биз бундан ўқиб, нима дейди, ўзимизга яраша фикр чиқараяпмиз. Энди бу битта ўша рассомнинг фикри. Ҳамма ўзининг шахсий фикрига эга. Менинг назаримда тўғри баҳо бериш керак ва кенг қамровда фикрлай билиш керак.\nОзодлик: Яна битта тарафига эътибор беришаяпти. Ўзбекистон патриархал мамлакат. Шунинг учун аëлларга унақа кенг имконият берилмайди ва шу зеҳнияти ҳам бор, олақараш бор. Аëл киши уйида ўтирсин овқатини қилиб, нима қилади модаларга аралашиб, деган гаплар ҳам бор. Бунга нима дейсиз?\n- Қайси ахмоқ одамдан шунақа фикр чиқиши мумкин. Масалан бутун дунëни оладиган бўлсангиз, ҳамма ривожланган мамлакатларда аëлларнинг жамиятдаги ўрни мустаҳкамланиб борилаяпти мана йиллардан йилларга эътибор берсангиз. Ва хусусан, мен буни фахр билан айта оламан, бу аниқ факт, Ўзбекистонимизда мустақиллик йилларидан кейин аëлларнинг жамиятдаги ўрни мустаҳкамланиб борилаяпти. Чунки, нима дейди, аëлларга нисбатан иккинчи шахс деб қаралиши ëки бўлмаса камситилиш нуқтаи назаридан иккиламчи инсон қарашига барҳам берилиши менинг назаримда мусатқилликнинг янги ғалабаларидан бири деб ҳисоблайман. Нимага аëл ижодкор бўлса, унинг ижодига тўсқинлик қилишимиз керак? Нимага энди аëл маданиятини, ижтимоий ҳаëтимизда қайсидир бир жабҳаларни юксалтиришга ўзида бир иқтидори бўлса, бизлар унга қаршилик қилишимиз керак? Менинг назаримда, билмадим, бу ақлга сиғадиган тушунча эмас.\nОзодлик: “Ҳамма ëшларнинг севимли қаҳрамони Гулнора Каримова” деб айтдингиз. Нақадар самимий бу фикрларингиз?\n- Бу шу қадар самимийки, қанақа қилиб мен сизга ...\nОзодлик: Яъни хушомадгўйлик эмас-а?\n- Бу хушомадгўйлик эмас. Агар шу инсоннинг ишларини, нима дейди, Ню Йорк пост мухбири ҳам роса қоралаб чиқди, мана ўша қораланаëтган аëлнинг бугунги ишларини кўрсангиз эди мана шу юртга келиб, шунчаки тан берардингиз. Бу шунчаки хушомадгўйлик эмас ëки пахта тўшаш гаплардан йироқ бу. Холис бўлган фикрларда бу, самимий фикрлар.\nМана яқинда бўлган нарсани мен айтиб ўтмоқчи эдим. Мана навоийлик битта аëл мурожаат қилди. Таниш-таниш бўлиб илтимос қилишдики, саратон касалига чалинган экан, қиммат дори-дармонларни олсам, шу касалимга нима қилсам, чунки иқтисодий тарафим оғир деганда, биз айнан Фонд Форумга мурожаат қилишни таклиф қилдик. Ҳақиқатан боғланиб нима қилганда аëллар кенгаши жамоат бирлашмаси бор. Ўшалар орқали шу аëлга ëрдам кўрсатганлигини эшитиб мен жуда ҳам хурсанд бўлдим. Бунақа мисоллар жуда ҳам кўп. Мана бугун ëшларни оласизми, ëшлар учун яратилаëтган имкониятларни оласизми, янги авлод дейсизми, келажак овози – ҳаммаси ëшлар учун қилинаяпти ва бунга шунчаки атрофдан қараб тасанно дейишдан бошқа нарса эмас. Шу нарса қилинмаслиги ҳам мумкин эдику аслида. Маданий ҳаëтимиздаги бир юксалишни назарда тутиб қилинган ҳафталик, ўша art weekни олсангиз ҳам бўлади, қанақа диққат марказда бўлади ўша Ўзбекистон, Тошкент шаҳри. Ëки бўлмаса “Асрлар садоси”ни олинг. Умуман ҳар битта жабҳада бўлаëтган нарсаларни кузата туриб шунчаки тан беришдан бошқа чора йўқда. Бу юракдан чиқаëтган самимий гаплар.\nОзодлик: Ню Йоркдаги кўргазмада қатнашган рассом Олга Попович айтдики, “Гулнорани қўллаб-қувватлаш учун келдик либослар кўргазмасига. Чунки у киши рағбатга муҳтож бироз кайфияти бузилди” деди. Шу ростми? Гулнора Каримова шу мададга муҳтожми?\n- Менинг назаримда йўқ. Сабаби бу аëлни мен биламанки, менинг ўзимнинг қарашларим бўйича жуда кучли аëл. Жуда узоқни кўра биладиган ва ўзининг қайдаражада истеъдодлик эканлигини ҳақиқий англай олган ва эзгулик нималигини биладиган ва шунчаки менинг назаримда кучли аëл. Бу аëлни бунақа майда-чудай нарсалар шунчаки руҳан синдира олмайди деб ҳисоблайман. Ва ўйлашимчаки ҳар битта мана шу воқеани кузатиб турган ва мана шу воқеага атрофлича ëндашган инсонлар қалбан у инсон билан, яъни Гулнора Каримова билан бирга бўлди деб ҳисоблайман.\nОзодлик: Сиз ҳам қўллаб-қувватладингиз яъни Жасур Ҳамроев ўзбекистонлик ëш журналист?\n- Мен энди самимият билан. Юрак-юракдан тилагим ҳам шу бўлдики, мана шу кўргазма бўлсин. Мана шунақа гўзаллик, юксак дид билан яратилган ўзбекона ижод асарларидан бутун дунëдан келадиган томошабинлар ëки мижозлар, ижодкорлар баҳраманд бўлишини юрак-юракдан хоҳладим ва Яратгандан ҳам сўрадим.\nОзодлик: Ўзбек болалари мактабда ўқиш ўрнига пахтада юришибди ва пахтадан тикилган кийимлар булар, булар тозамас, дейишаяпти.\n- Хусуматдан бошқа нарса эмас. Бу бизларнинг миллий бойлигимиз бўлса. Яна бир бор айтаман миллий бойлигимизни қанақа қилиб йиғиб-териб олишимизни яхши биламиз...\nҚуйида Жасур Ҳамроев билан суҳбатни тўлиқ тинглашингиз мумкин.\nЖасур Ҳамроев билан суҳбат


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари АҚШ сенаторлари 11 сентябрь воқеларида Саудия Арабистонининг қўли борлигини маълум қилди\t14:53, 13 апрель 2016\tАмерика сенатори Кирстен Жиллибранд ва собиқ сенатор Боб Грэхемлар АҚШ президенти Барак Обамани 2001 йил 11 сентябрь куни содир этилган теракт ҳақидаги ҳисоботнинг махфий қисмини ошкор қилишга чақирди, деб хабар берди “Lenta.ru” нашри.\nИкки партияли комиссия томонидан 2003 йилда тайёрланган ушбу ҳисобот 800 саҳифадан иборат. Мазкур ҳужжат билан бемалол танишиш мумкин, аммо унинг сўнгги 28 саҳифаси миллий хавфсизлик нуқтаи назаридан махфий деб эълон қилинган эди. Грэхемнинг айтишича, ўша пайтда у ҳам тергов ишларини олиб бораётган комиссия таркибида бўлган. Ҳисоботда Бутунжаҳон савдо маркази биносига ва Пентагонга урилган самолётларни қўлга олишда Саудия Арабистони фуқароларига ким ёрдам берганлиги муфассал баён этилган. Самолёт учувчилари АҚШга ҳеч қандай учувчилик тажрибасисиз келишган. Аммо Саудия Арабистони ҳукумати ёрдами билан моддий жиҳатдан таъминланиб, учувчилар мактабига ўқишга киришган. Аммо уларни мамлакат ҳукуматими, бадавлат фуқароларими ёки хайрия жамғармалари таъминлагами деган саволга, Грэхем “барча санаб ўтилганлар”, деб жавоб берди.


Мирзиёев Раҳмонни Тошкентга таклиф этди - 10.06.2021, Sputnik Ўзбекистон\nМирзиёев Раҳмонни Тошкентга таклиф этди\nДушанбедаги “Қасри Миллат” қароргоҳида Шавкат Мирзиёев ва Эмомали Раҳмоннинг тор доирадаги учрашуви бўлиб ўтди. 10.06.2021, Sputnik Ўзбекистон\nТОШКЕНТ, 10 июн — Sputnik. Ўзбекистон президенти Шавкат Мирзиёев тожикистонлик ҳамкасби Эмомали Раҳмонни ўзи учун қулай вақтда жавоб ташрифи билан Ўзбекистонга боришга таклиф этди. Давлат раҳбари ушбу таклифни Душанбе шаҳридаги “Қасри Миллат” қароргоҳида бўлиб ўтган тор доирадаги учрашувда билдирди.Шавкат Мирзиёев 10-11 июнь кунлари Тожикистонга расмий ташриф билан келди. Раҳмон уни аэропортда шахсан ўзи кутиб олди. Кейин давлат раҳбарлари “Қасри Миллат” қароргоҳига йўл олишди. У ерда олий мартабали меҳмон шарафига фахрий қоровул саф тортди, икки мамлакат давлат мадҳиялари янгради. Президентлар бир бирига расмий делегация аъзоларини таништирди. Фахрий қоровул тантанали марш билан давлат раҳбарлари олдидан ўтди.Шундан сўнг Шавкат Мирзиёев ва Эмомали Раҳмоннинг тор доирадаги учрашуви бошланди. Унда давлат раҳбарлари Ўзбекистон ва Тожикистон стратегик шериклиги ва кўп қиррали ҳамкорлигининг барча жиҳатларини кўриб чиқдилар, сиёсий мулоқотни янада мустаҳкамлаш, савдо-иқтисодий ва инвестициявий ҳамкорликни ривожлантириш, маданий-гуманитар алоқаларни кенгайтиришга алоҳида эътибор қаратдилар.Марказий Осиёда хавфсизлик, барқарорлик ва изчил тараққиётни таъминлаш, халқаро ва минтақавий тузилмалар доирасида ҳамкорлик қилиш масалалари юзасидан фикр алмашилди. Мирзиёев ушбу ташрифга жуда жиддий тайёргарлик кўрилганини қайд этди. Ҳудудлар форуми муваффақиятли ўтказилди, қиймати қарийб 700 миллион доллар бўлган аниқ лойиҳа ва шартномалар имзоланди. Биринчи бор Тожикистонда Ўзбекистон киноси кунлари муваффақиятли ўтди.Эмомали Раҳмон ушбу ташрифнинг аҳамиятини алоҳида қайд этди. Ўзбекистон Тожикистоннинг стратегик шериги ва ишончли қўшниси эканини урғулади. Учрашувда товар айирбошлаш ҳажмини ошириш, икки мамлакат ҳудудлари салоҳиятини самарали ишга солиш, иқтисодиётнинг турли тармоқларида саноат кооперациясини ташкил этиш бўйича аниқ таклифлар илгари сурилди. Кўп қиррали ҳамкорликнинг янги "ўсиш нуқталари"ни топиш муҳим экани таъкидланди. Шунингдек, парламентлараро алоқалар, маданий-гуманитар алмашинув, барқарорлик ва хавфсизликка нисбатан таҳдид ва хатарларга қарши курашиш борасидаги ҳамкорликни мустаҳкамлаш масалаларига тўхталиб ўтилди.Президент Шавкат Мирзиёев Ўзбекистон халқи ва ўзи номидан биродар Тожикистонни мустақиллигининг бўлажак 30 йиллиги билан табриклади, тинчлик, фаровонлик ва равнақ тилади.Шунингдек, у тожикистонлик ҳамкасбини ўзи учун қулай вақтда жавоб ташрифи билан Ўзбекистонга боришга таклиф этди.\nшавкат мирзиёевнинг тожикистонга расмий ташрифи - 2021 йил 10-11 июнь, эмомали раҳмон, тожикистон, шавкат мирзиёев, ўзбекистон\n15:19 10.06.2021 (янгиланди: 15:21 10.06.2021)\n© Пресс-служба президента УзбекистанаПрезиденты Узбекистана и Таджикистана Шавкат Мирзиёев и Эмомали Рахмон\nДушанбедаги “Қасри Миллат” қароргоҳида Шавкат Мирзиёев ва Эмомали Раҳмоннинг тор доирадаги учрашуви бўлиб ўтди.\nТОШКЕНТ, 10 июн — Sputnik. Ўзбекистон президенти Шавкат Мирзиёев тожикистонлик ҳамкасби Эмомали Раҳмонни ўзи учун қулай вақтда жавоб ташрифи билан Ўзбекистонга боришга таклиф этди. Давлат раҳбари ушбу таклифни Душанбе шаҳридаги “Қасри Миллат” қароргоҳида бўлиб ўтган тор доирадаги учрашувда билдирди.\nШавкат Мирзиёев 10-11 июнь кунлари Тожикистонга расмий ташриф билан келди. Раҳмон уни аэропортда шахсан ўзи кутиб олди. Кейин давлат раҳбарлари “Қасри Миллат” қароргоҳига йўл олишди. У ерда олий мартабали меҳмон шарафига фахрий қоровул саф тортди, икки мамлакат давлат мадҳиялари янгради. Президентлар бир бирига расмий делегация аъзоларини таништирди. Фахрий қоровул тантанали марш билан давлат раҳбарлари олдидан ўтди.\n© Пресс-служба президента УзбекистанаОфициальная церемония встречи президента Узбекистана Шавката Мирзиёева в резиденции "Касри Миллат" в Душанбе\nОфициальная церемония встречи президента Узбекистана Шавката Мирзиёева в резиденции "Касри Миллат" в Душанбе\nПрезиденты Узбекистана и Таджикистана Шавкат Мирзиёев и Эмомали Рахмон\nМирзиёев ушбу ташрифга жуда жиддий тайёргарлик кўрилганини қайд этди. Ҳудудлар форуми муваффақиятли ўтказилди, қиймати қарийб 700 миллион доллар бўлган аниқ лойиҳа ва шартномалар имзоланди. Биринчи бор Тожикистонда Ўзбекистон киноси кунлари муваффақиятли ўтди.\n“Бир сўз билан айтганда, тарихий яқинлигимиз бугун ҳаётга кўчмоқда”, - деди Шавкат Мирзиёев.\nЭмомали Раҳмон ушбу ташрифнинг аҳамиятини алоҳида қайд этди. Ўзбекистон Тожикистоннинг стратегик шериги ва ишончли қўшниси эканини урғулади.\n“Бугун сиз билан муносабатларимизнинг ҳолати ва истиқболларини ҳамда халқаро ва минтақавий масалаларни муҳокама қилишга тайёрман”, – деб таъкидлади Тожикистон етакчиси.\nУчрашувда товар айирбошлаш ҳажмини ошириш, икки мамлакат ҳудудлари салоҳиятини самарали ишга солиш, иқтисодиётнинг турли тармоқларида саноат кооперациясини ташкил этиш бўйича аниқ таклифлар илгари сурилди. Кўп қиррали ҳамкорликнинг янги "ўсиш нуқталари"ни топиш муҳим экани таъкидланди. Шунингдек, парламентлараро алоқалар, маданий-гуманитар алмашинув, барқарорлик ва хавфсизликка нисбатан таҳдид ва хатарларга қарши курашиш борасидаги ҳамкорликни мустаҳкамлаш масалаларига тўхталиб ўтилди.\n“Хуш келибсиз”: Шавкат Мирзиёев Душанбеда тантанали кутиб олинди\n10 Июн, 13:41\nШунингдек, у тожикистонлик ҳамкасбини ўзи учун қулай вақтда жавоб ташрифи билан Ўзбекистонга боришга таклиф этди.


Ўзбекистоннинг лалми ерларидан бу йил 30-35% кам ғалла олиниши кутилмоқда\n16 январ 2021, Тошкент вақти: 02:05\nЎзбекистоннинг айрим вилоятларидаги лалми майдонларда бу йил гектаридан 6-7 центнердангина ғалла ҳосили олиниши кутиляпти. Бу кўрсаткич одатдагидан қарийб 30-35 фоизга оздир. Фермерлар буни ёғингарчилик кам бўлгани билан изоҳламоқда. Расмийлар лалмикор ерларда ҳосилнинг камайиши Республика бўйича умумий ғалла ҳосилнинг камайишига олиб келмаслигини таъкидламоқда.\nХабарларга қараганда, вазият Қашқадарё, Сурхондарё, Бухоро ва Жиззах вилоятларда оғир.\nОзодлик билан суҳбатда бўлган қашқадарёлик фермер Ботир ака ўзи яшайдиган ҳудуддаги лалми майдонларда ғалла ҳосили кам бўлганини об-ҳаво шароити ноқулай келгани билан изоҳлади.\n- Баҳорда бир ёмғир ёғди ва ортидан ҳаво совиб кетди. Совуқнинг таъсири натижасида ғалланинг ўсиши, ривожланиши қийин бўлди. Кейин ёғингарчилик танқис бўлди, дейди Ботир ака.\nХоразмлик фермер Нодир ака ҳам қурғоқчилик сабабли Хоразм вилояти ва Қорақалпоғистондаги фермерларнинг лалми ерларга эккан ғалла ҳосили кам эканидан нолиди.\n- Бу йил Хоразм ва Қорақалпоғистон намсиз бўлди. Об-ҳаво қурғоқ келди. Қорақалпоғистоннинг чўл зоналарида ҳарорат 42-43 даража иссиқ бўляпти. Шу сабабли ҳосил кам, дейди хоразмлик фермер.\nҚишлоқ ва сув хўжалиги вазирлигининг ўзини таништирмаган ходими Озодлик билан суҳбатда бу йил лалми майдонларда ғалла ҳосили аввалги йилларга нисбатан камайганини тан олди.\n- Бу йил май ойининг биринчи ярмида ёмғир ёғмади. Шунинг ҳисобига лалми майдонларнинг бир қисмида ҳосилдорлик камайгани сезилмоқда, деди вазирлик ходими.\nУнга кўра, одатда лалми майдонларда гектаридан 10 центнер ғалла ҳосили етиштириш режаланади.\nВазирлик расмийси, "об-ҳаво ноқулай келган мавсумда ҳосил 6-7 центнерни ташкил этиши нормал ҳолат" эканини қўшимча қилди.\nЎзбекистонда ғалла ҳосилининг тахминан 15 фоизигина лалми майдонларда етиштирилгани боис, вазирлик ходими бу йил бу майдонларда ҳосилнинг бир оз камайиши Республика бўйича умумий ҳосил миқдорининг камайишига олиб келмаслигини таъкидлади.\n- Лалми майдонлар Республика учун “погода” қилмайди. Бизда, асосан, сувли майдонлардан юқори ҳосил олинади. Лалми ҳосили 4-5 центнерга камайса ҳам, сувли майдонлар ҳисобига ҳосилигимиз ўтган йилдагидан кўп бўлади, деди Қишлоқ ва сув хўжалиги вазирлиги ходими.\nВазирлик маълумотига кўра, Ўзбекистонда 1 миллион 420 минг гектар майдонда ғалла етиштирилади.\nБу йил Ўзбекистонда 2 миллион 824 минг тонна ғалла ҳосили олиш режалаштирилган. Ҳосилнинг қарийб 310 минг тоннасини уруғлик ғалла ташкил этади.


«ТОЖИКИСТОН-ХИТОЙ ТОҒ-САНОАТ ШИРКАТИ» МЧЖ БОШ ДИРЕКТОРИ БИЛАН МУЛОҚОТ\nДата публикации\tПросмотров: 635\n2019йилнинг 24 апрелида Суғд вилояти Раиси Ражаббой Аҳмадзода «Тожикистон-Хитой тоғ-саноат ширкати» МЧЖ бош директори Ли Шен Жен билан мулоқот қилди.\nМулоқот аввалида вилоят Раиси Ли Шен Женни ширкатнинг бош директори этиб тайинлангани муносабати билан қутлаб, «Тожикистон-Хитой тоғ-саноат ширкати» фаолияти келгусида янада яхшиланишига ишонч билдирди.\nРажаббой Аҳмадзода Тинчлик ва миллий бирлик асосчиси-Миллат пешвоси, Тожикистон Республикаси Президенти муҳтарам Эмомали Раҳмоннинг ташаббуси билан мамлакатни саноатлаштириш тeртинчи миллий мақсад деб эълон қилинганини таъкидлади. Шунинг учун вилоятда саноат маҳсулотлари ишлаб чиқариш ҳажмини ошириш, янги корхоналарни очиш ва аҳолини иш жойи билан таъминлашга алоҳида эътибор қаратилади.\nСуҳбат чоғида шунингдек, Гулистон шаҳрида жойлашган «Зарнисор» корхонаси ва Истиқлол шаҳрида жойлашган «Тожикистон-Хитой тоғ-саноат ширкати» металлургия корхонаси фаолиятини жонлантириш зарурлиги таъкидлади.\nЛи Шен Жен мулоқот асносида иккитомонлама ҳамкорликларни кучайтиришдан мамнун эканлигини билдириб, йил сeнгигача ширкат Тожикистон Республикаси ҳукуматининг қeллаб-қувватлаши билан яна битта янги ишлаб чиқариш линиясини фаоллаштириб, маҳаллий аҳолини иш жойи билан таъминлашини айтди. Шунингдек, ширкат eз зиммасига юклатилган вазифаларни бажариш, яъни болалар боғчасини қуриш ва Бeстон-Зарнисор автомобил йeлини таъмирлаш учун зарурий тадбирларни белгилайди.


Тожикистон президентлигига номзодини қўймоқчи бўлган фуқарога тиббий кўрикдан ўтиш тавсия қилинди\nТожикистон Халқ фронтининг собиқ аъзоси Қувватали Муродовнинг 2020 йилги президентлик сайловларига ўз номзодини қўйиш ҳақидаги қарори жамиятда турли муносабатларга сабаб бўлди. Кимдир бу ташаббусга жиддий эътибор қаратмаган бўлса, яна кимдир уни кескин танқид қилмоқда.\nЖумладан, Тожикистон президенти ҳузуридаги Стратегик тадқиқотлар маркази бу борада учта материал эълон қилди, мақола муаллифлари Муродовнинг ниятларига шубҳа билан қарашар экан, унга тиббий кўрикдан ўтишни маслаҳат беришган.\nҚувватали Муродов ўтган ҳафта баёнот бериб, 2020 йилда бўлиб ўтадиган президентлик сайловларига ўз номзодини кўрсатишини маълум қилди. У, балки муносиб номзод эмаслигини, балки сайловларда етарлича овоз олишга қурби етмаслигини айтар экан, аммо демократик принциплардан келиб чиққан ҳолда сайловларда иштирок этишга ҳуқуқи борлигини таъкидлади. У шу тариқа сиёсат олдидаги қўрқувни енгиб ўтишга қарор қилганини билдирди. У шунингдек, тенгликка амал қилиш учун номзодларни қўллаб-қувватловчи имзоларни камайтириш лозимлигини таклиф қилди.\nАйни дамда президентликка номзод кўрсатувчилар умумий сайловчиларнинг камида 5 фоизининг имзосини тўплашлари керак бўлади, бу таҳминан 210 минг сайловчининг имзоси деганидир.\nСтратегик тадқиқотлар марказининг материалларидан бирида, «сиёсат олдидаги қўрқувни» йўқ қилувчи бўлмиш фуқаро аввалданоқ ўз кучига ишонмаслигини ва етарлича овоз тўплай олмаслигини намоён қилмоқда. Муаллифлар Муродовга тиббий кўрикдан ўтишни маслаҳат бермоқда.\nМарказ директорининг биринчи ўринбосари Сайфулло Сафаров 23 январ куни баёнот бериб, материалларнинг муаллифлари Душанбеда яшовчи оддий одамлар эканини, улар ўз мақолаларини марказга олиб келганликларини айтди. Унинг сўзларига қараганда, бу масала бўйича марказ ходимларининг ҳам материаллари бор, аммо бумақолалар ҳозирча эълон қилинмаган.\nСафаров материаллар муаллифларининг фикрига қўшилишини, чунки ҳеч ким тожик халқига катта фаровонлик тақдим қилган амалдаги президент Эмомали Раҳмонга рақобатчи бўла олмаслигини таъкидлади. Шу билан бирга у, бўлажак сайловларга Муродовнинг иштирокига қарши эмаслигини қайд қилиб ўтди.\n2020 йилда амалдаги давлат раҳбари Эмомали Раҳмоннинг етти йиллик иккинчи муддат президентлиги ниҳоясига етади. Ҳозирча бирор бир киши президентлик пойгасида иштирок этиши юзасидан баёнот бермади.


Жума куни дунёнинг энг йирик масжиди очилиши бўлиб ўтади - Fitrat.uz\nБош саҳифа / Хабарлар / Жума куни дунёнинг энг йирик масжиди очилиши бўлиб ўтади\nЖума куни дунёнинг энг йирик масжиди очилиши бўлиб ўтади\nMay 3, 2019\tЖума куни дунёнинг энг йирик масжиди очилиши бўлиб ўтадиda fikr bildirishni o'chirish 334 Кўришлар\n2019 йилнинг 3 май – жума куни Туркия президенти Ражаб Тойиб Эрдўған дунёнинг энг йирик диний мажмуасини очиб беради. У бир вақтнинг ўзида 63 минг ибодат қилувчини сиғдира олиш имконига эга. Бу ҳақда “Sozcu” нашри хабар беради.\nЧамлижа масжиди Истанбулнинг Ускудар туманида жойлашган. Мажмуанинг қурилиши жорий йилнинг 7 март куни ўз ниҳоясига етган эди. Энди эса мамлакат президенти уни ташриф буюрувчилар учун тантанали равишда очиб беради.\n“Чамлижа масжиди 15 минг квадрат метрда жойлашган бўлиб, олти миноранинг тўрттаси 107 метр баландликда, иккитаси эса – 90 метр. Масжидда мумтоз ва замонавий меъморчилик услублари ажойиб тарзда уйғунлаштирилган. Дунёда бунга ўхшаш масжид мавжуд эмас”, – дейди Sabah нашрига берган интервьюсида Истанбул масжидлар ва маданий-маънавий фаолият ассоциацияси бошлиғи Эргин Куллунк.\nМажмуада, шунингдек, 3500 автомобилга мўлжалланган тураргоҳ, 1000 кишилик мажлислар зали, кутубхона ва 11000 квадрат метрни эгаллаган музей ҳам ўрин эгаллаган.\nМасжид Истанбулнинг энг нуфузли жойларидан бири бўлиши таъкидланмоқда.\nАввалги 03.05.2019 й. Рамазон ойи муборак\nКейинги Малилик мусулмонлар ажойиб масжидни қутқариб қолмоқда


МУСТАҚИЛЛИК – УЛУҒ НЕЪМАТ — Марғилон ҳақиқати\nАйни кезларда озод ва обод юртимизнинг барча гўшаларида халқимиз тарихидаги буюк ва қутлуғ сана Ўзбекистон Республикаси давлат Мустақиллигининг 26 йиллик байрамига қизғин ҳозирлик кўрилмоқда. Ушбу байрам “Фидойинг бўлгаймиз сени, Ўзбекистон” ғоясини ўзида мужассам этганлиги барчамизни, истиқлолни қадрлашга, энг бебаҳо бойлигимиз-тинчлик ва осойишталикни асраб-авайлашга ундамоқда.\nБугун турмушимиз фаровон, мамлакатимиз тараққиёти илдам, тез ва жадал суръатда юксалмоқда. Юртдошларимиз ўй ҳаёли ширин ташвишлар билан банд, қалблари яратувчанлик ишқи билан лиммо-лим, Мустақиллик бизга нима берди, деганда, ғурур билан: “Ҳурлик, имконият ва ёрқин келажак ҳадя этди”, дейишимизга асосларимиз етарли, келажагимизни ўз қўлимиз билан қуриш йўлида беқиёс имкониятлар очиб берди. Дарҳақиқат, бугун ўтган тарихан қисқа муддатда эришган ютуқларимиз нафақат юртдошларимиз, балки дунё ҳамжамияти томонидан ҳам эътироф этилмоқда.\nУшбу имкониятларга мос равишда одамларимиз дунёқараши тубдан ўзгариб бормоқда. Энди халқимиз собиқ мустабид тузум давридагидек режа учун яшамаяпти. Балки ўз тақдирини ўзи белгилаб, ўзи меҳр қўйган соҳада фаолият юритиш истаги устувор, ўз фаоллиги ва ташаббуси билан юксак марраларга эришишга орзуманд. Фарзандларимизнинг замонавий шароитларга эга мактабларда мукаммал илм олиш ҳуқуқи кафолатланган. Ёш авлод академик лицей, касб-ҳунар коллежлари, мусиқа ва санъат мактаблари, олимпия заҳиралари коллежларида таълим олмоқда. Бу фарзандларимизнинг маънан ва жисмонан баркамол бўлиб улғайишида муҳим замин бўлмоқда.\nМустақиллик — бугун биз эришган юксак марраларга қанот бўлган куч. Бугун юртимизнинг ҳар бир гўшасида бўй кўрсатиб турган озод ва обод Ватан манзаралари, аввало, истиқлол шарофатидандир. Шу боис халқимиз ҳар йили энг улуғ ва энг азиз байрамимизни ўзгача шукуҳ, кўтаринки кайфият билан кутиб олади.\nМамлакатимизда қўлга киритилаётган ютуқлар ва эришилаётган янги-янги марралар ҳақида гапирганда, бу ютуқларнинг туб асосида истиқлолнинг илк кунларидан белгилаб олинган «Инсон манфаати — ҳар нарсадан улуғ», «Инсон, унинг ҳуқуқ ва эркинликлари ҳамда манфаатлари — энг олий қадрият», «Ислоҳот ислоҳот учун эмас, аввало инсон учун, унинг фаровон ҳаёти учун», «Ҳамма нарса — инсон учун, унинг келажаги учун» каби кўплаб эзгу даъватлар ва ҳаётбахш ғоялар турганини мамнуният билан тилга оламиз.\nМустақиллик бизга энг аввало ўзлигимизни қайтариб берди. Ким эканимизни, қандай буюк зотлар авлоди эканимизни, ҳеч кимдан кам эмаслигимизни ва ҳеч қачон кам бўлмаслигимизни англаб, ўтган 26 йиллик тарихан қисқа даврда дунё ҳамжамиятида ўз ўрнимизга, ўз сўзимизга эга бўлдик.\nҚадр-қимматимиз, таянчимиз ва ифтихоримиз бўлмиш муқаддас Ватанимиз ҳамиша тинч, халқимиз омон, турмушимиз обод ва истиқлолимиз абадий бўлсин!


Диний идорага “итоат этмаган” имомлар аслида кимлар эди? « Ўзбекистон Халқ Ҳаракати\nДиний идорага “итоат этмаган” имомлар аслида кимлар эди?\n26 July 2018 - 10:32\nБи-Би-Си радиосининг хабар беришича, фаол намозхон болаларга велосипедлар совға қилган Самарқанд туманидаги масжид имом-хатиби Абдураҳим Пўлатов ишдан олинган. Диний идора имомнинг ишдан олиниши итоатсизлик ва топшириқларни пайсалга солиш деб изоҳлади.\nСамарқанд вилоят ДХХси имом ҳақида қўлида “компромат”, яъни номини қора қилувчи материал тўплаб қўйгани билан мақтанган. Имом жим юрмаса ушбу материллар ёрдамида уни қамаш мумкинлигига ишора қилишган.\nТошкент шаҳридаги “Шайх Зайниддин” жоме масжиди имом-хатиби Одилхон қори Исмоилов ҳақида интернетда номаълум шахс томонидан номини қораловчи мақола қўйилди.\nКўп вақт ўтмасдан Одилхон қори ишдан олинди. Диний идора раиси Усмонхон Алимов аввалига унинг ишдан олинишини соғлиғи муносабати билан деди. Бироқ кейинчалик имом “тартиб-интизомига риоя этмагани ва тасдиқланмаган хабарларни интернет орқали тарқатиш каби нуқсонлари” сабаб ишдан олингани маълум қилинди.


Чеченистон пойтахти Грознийда 27 декабрда амалга оширилган террор натижасида 46 киши ҳалок ва 150 киши ярадор бўлган.\n22 январ 2021, Тошкент вақти: 07:57\nМаъмурларнинг айтишича, террорчи худкушлар\nпортлатгич юкланган икки автомобилни Чеченистон Ҳукумат уйи биносига йўналтирганлар.\nЗарар кўрганлар орасида Чеченистон хавфсизлик кенгаши котиби Рудник Дудаев ва республика бош вазири ўринбосари Зина Батижева ҳам борлиги аниқланди.\nҲозирча ҳеч ким портлаш учун маъсулиятни ўз зиммасига олмади. Россия маъмурлари террор учун Аслан Масхадов бошлиқ чечен сепаратчиларини айбладилар.\nМасхадовнинг ҳозир Лондонда турган вакили Ахмед Закаев Грознийдаги террорчиликни қоралади ва айбни Чеченистонда зўравонликни кучайтираётган Россияга юклади.\nАҚШ Чеченистон пойтахтидаги террорчилик амалиётини қоралади ва чечен сепаратчиларини террорчи гуруҳлар билан барча алоқаларни узишга чақирди.


Онлайн ҳимоялар карантин талаблари ва тегишли низом тартиб-қоидаларига мувофиқ равишда ўтказилади. Диссертациялар муҳокамасига доир илмий семинарларни ҳам онлайн шаклда ташкил этиш мумкин бўлади. Мазкур жараёнда барча ёзишмалар ва ҳужжат алмашинувлар электрон ҳужжат айланиш тизими орқали амалга оширилади.\nДиссертациялар ҳимоясини онлайн шаклда самарали ўтказиш учунтегишли шарт-шароитларни яратиб беришгаиш бажарилган ташкилот ва илмий кенгаш фаолият олиб бораётган муассаса масъул ҳисобланади.\nИзланувчилар мазкур масалада тегишли саволлар бўйича ОТМ/ИТМ ва диссертация ҳимояси кўзда тутилган илмий даражалар берувчи илмий кенгашларга мурожаат қилишлари мумкин.


Марказий банк: инфляцион кутилмалар апрелдаги пасайишидан...\n04.09.2019 18:44 0 1573\nИқтисодиётдаги инфляцион кутилмаларни аниқлаш бўйича ўтказилган сўровлар натижаларига кўра жорий йилнинг II чорагида аҳоли ва тадбиркорлик субъектларининг қисқа муддатли инфляцион кутилмалари апрелдаги пасайишидан сўнг ошиш трендини ҳосил қилди, ўрта муддатли кутилмалари эса сезиларли ўзгаришларсиз аввалги даражасида сақланиб қолди, дейилади Марказий банк ахборотида.\nХусусан, респондентларнинг январь-апрелдаги кутилмалари пасайишига қарамасдан, май-июнь давомида қисқа муддатли кутилмаларида ҳавотирлик кузатилди. Ўрта муддатли истиқболда эса респондентларининг аксарияти инфляцияни аввалги даражада сақланиб қолишини тахмин қилишмоқда.\nТаъкидлаш лозимки, жорий йилнинг биринчи ярим йиллигида, миллий валютанинг қадрсизланиши 2,7 фоизга тенг бўлганлигига қарамасдан, аҳоли ва тадбиркорлик субъектлари кутилмаларининг ушбу омилга таъсирчанлиги юқорилигича сақланиб қолмоқда.\nЖорий йилнинг II чораги мобайнида аҳоли томонидан келгуси 12 ойга кутилаётган инфляциянинг миқдорий кўрсаткичлари ўсувчи тенденцияга эга бўлган бўлса, тадбиркорлик субъектларининг кутилмалари пасаювчи тенденцияни ҳосил қилди. Бу эса ўрта муддатли истиқболда иқтисодиётдаги нархлар барқарорлигига бўлган ишонч бизнес вакилларида юқорироқлигини кўрсатмоқда.\nМарказий банк инфляцион кутилмалар


Қанийди қўлимдан келса... – Шерматов таълим тизимидаги ўзгаришлар ҳақида — Sof.uz\n23.05 01:25 344 Илм-фан\nАйни пайтда Тошкент беш ташаббус ҳаракатининг иккинчи куни доирасида Халқ таълими вазири Шерзод Шерматовнинг ёшлар билан очиқ мулоқоти бўлиб ўтмоқда. Вазир учрашув аввалида савол-жавоблар расмиятчиликлардан холи ўтиши тарафдори эканини таъкидлаб, ҳар қандай саволга жавоб беришга, таклифлар бўлса эшитишга тайёрлигини билдирди. Бу ҳақда «Халқ сўзи» хабар берди.\nУчрашув давомида мактабларда физика, математика дарсларида синфни иккига бўлиб ўтиш, шунингдек, муваффақиятга эришган мутахассислардан мастер класс ташкил этиш таклифи берилди.\n«Мен чиндан ҳам бунга қарши эмасман, лекин бу нарсалар ҳаммаси маблағга боғлиқ. Масалалар менга, синфларда 35та эмас, 24та ўқувчи бўлсин дейишади. Қанийди қўлимдан келса! Элементар ҳисоблаб кўрсак, биргина шу ишни амалга оширишнинг ўзига бир ўқув йили учун қўшимча 9 трлн. сўм керак бўлар экан. Физика ва математикани бўлиб ўқитишга ҳам камида 5-6 трлн. кетади, менимча. Бюджет чеклангани учун ҳаммасини бирданига амалга ошириш имконсиз.\nМуваффақиятга эришган мутахассислар билан очиқ мулоқот масаласига келсак, бунга ҳеч қандай чеклов йўқ», деди Халқ таълими вазири.